text:
kitsiso ya mokgatlho wa badiri wa boditšhabatšhaba (mbb) mo
Transcript
kitsiso ya mokgatlho wa badiri wa boditšhabatšhaba (mbb) mo
SETSWANA KITSISO YA MOKGATLHO WA BADIRI WA BODITŠHABATŠHABA (MBB) MO MELAWANENG LE DITSHWANELO TSA MOTHEO KWA TIRONG LE PATLISISO YA YONA amogetswe ke Khonferense ya Badiri ya Boditšhabatšhaba Kokoanonong ya yona ya Somearobedi-thataro, kwa Geneva, 18 Seetebosigo 1998 ISBN 92-2-220829-5 Phasaladitswe lwa ntlha ka 1998 TLHAGISO Ka la 18 Seetebosigo 1998 Mokgatlho wa Badiri wa Boditšhabatšhaba o amogetse Kitsiso ya MBB mo Melawaneng le Ditshwanelo tsa Motheo tsa kwa Tirong le Patlisiso ya yona kwa Geneva, mme ya lebana le dikgwetlho tsa kamano ya lefatshe ka bophara e e leng yona ya botlhokwa e go ntseng go buisanwa ka ga yona mo MBB fa e sale ka 1994. Le fa kamano ya lefatshe ka bophara e le ntlha ya kgolo ya ikonomi, gape le fa kgolo ya ikonomi e tla pele ga tsweletsopele ya loago, go totobetse gore kamano ya lefatshe ka bophara ka boyona e ka se netefatse tsweletsopele eo. E tshwanetse go nna le melao e e rileng e e itshegetsang ka yona ya loago e e theilweng mo dikgatlhegelong tse di tshwanang gore botlhe ba kgone go bona karolo e e tshwanetseng ya lehumo le ba thusitseng go le aga. Maikemisetso a Kitsiso ke go kopanya keletso ya go rotloetsa go tsaya matsapa a bosetšhaba go netefatsa gore tsweletsopele ya loago e tsamaelana le tsweletsopele ya ikonomi le go tlhompha go farologana ga maemo, dikgonagalo le boitlhophelo jwa dinaga tse di farologaneng. Kgato ya ntlha mo ntlheng e e dirilwe kwa Copenhagen ka 1995, fa Ditlhogo tsa Naga le Puso ba ba neng ba tsenetse Samiti ya Lefatshe ya Tlhabololo ya Loago ba amogela boitlamo jo bo rileng le Lenane la Tiragatso le le amanang le "ditshwanelo tsa motheo tsa badiri" - thibelo ya go dira go go gapelediwang le go dirisa bana, go nna le tokologo ya go tsalana, tshwanelo ya go rulaganya le go rerisana mmogo, Maina a a tlhagisitsweng mo diphasalastong tsa MBB, a a leng maleba le tiro ya Ditšhaba tse di Kopaneng , le tlhagiso ya materiale o o akareditsweng ga a reye tlhagiso ya kakanyo mo boemong jwa Ofisi ya Badiri ya Boditšhabatšhaba mabapi le kemo ya semolao ya naga, kgaolo kgotsa boalodi jwa yona, kgotsa mabapi le pharologantshetso ya melelwane. Maikarabelo a dikakanyo tse di tlhagisiitsweng mo diathikeleng tse di saenilweng, dipatlisiso le dikabelo tse dingwe a wela mo bakwading ba tsona, gape phasalatso ga e emelele kano go tswa go Ofisi ya Badiri ya Boditšhabatšhaba ka ga dikakanyo tse di tlhagisitsweng mo go tsona. Go umakiwa ga maina a difeme le dikumo tsa kgwebo gammogo le ditsamaiso ga di kae kano go tswa mo Ofising ya Badiri ya Boditšhabatšhaba, go sa tlhagise leina la feme nngwe, kumo ya kgwebo kgotsa tsamaiso ga se letshwao la go sa dumele. Diphasalatso tsa MBB di ka bonwa kwa marikesetsong a magolo kgotsa mo diofising tsa MBB mo dinageng tse dintsi, kgotsa ka tlhamalalo go tswa kwa Diphasalatsong tsa MBB, Ofisi ya Badiri ya Boditšhabatšhaba, CH-1211 Geneva 22, Switzerland. Dikataloko kgotsa manane a diphasalatso a bonwa ntle le tuelo go tswa mo atereseng e e fa godimo. Gatisitswe kwa Switzerland 2 Lwa bofelo, ka go itlama gotlhelele go baakanya didiriswa tsa tekanyetso le go thusa Maloko a yona go fitlhelela maikaelelo a Samiti ya Copenhagen, Mokgatlho o dira go feta foo. Boitlamo jo bo tla tlhagisiwa mo pegelong ya lefatshe, e le ntlha ya bobedi ya patlisiso e e tlhagisitsweng mo Mametlelelong. Pegelo ya lefatshe e tla neelana ka tshobokanyo ya tswelelopele e e dirilweng mo dingwageng tse nne tse di fetileng mo mafatsheng a a saenetseng Ditumalano tsa botlhokwa gammogo le mafatshe a a sa saenang, e tla dira jaaka motheo wa go sekaseka go atlega ga tiro e e dirilweng mo nakong e e fetileng le jaaka tshimologo ya dithulaganyo tsa ditiro go thusa mo isagweng. Ka go amogela Kitsiso e, MBB e tsere kgwetlho e e e neetsweng ke batho ba boditšhabatšhaba. E tlhomile baagi mo selekanong sa lefatshe go arabela bonnete jwa kamano ya lefatshe ka bophara mme ya lebelela ngwagakgolo o moša ka tshepo e ntšha. tuelo e e tshwanang ya tiro ya boleng jo bo lekanang le go fedisa kgethololo mo tirong. Khonferense ya Boruti ya WTO e e neng e tshwaretswe kwa Singapore ka 1996 e neelane ka tšhono ya go tsaya kgato ya bobedi. Dinaga di ntšhafaditse boitlamo jwa tsona go ka lebelela dikemo tsa badiri tsa boditšhabatšhaba, di bone gape gore MBB e siametse go ka dira le go tlhokomela dikemo tse le go tiisa tshegetso ya tiro ya tsona ka go di godisa. Go amogelwa ga Kitsiso go tlhagisitse kgato ya boraro. Go tlhagisa ntlha ya botlhokwa mo maikaelelong a a tlhagisitsweng mo temaneng 54(b) ya Lenane la Tiragatso le le amogetsweng kwa Samiting ya Copenhagen, e leng go sireletsa le go tlotla ditshwanelo tsa motheo tsa badiri, go kopa maphata a Dinaga a a tsamaisanang le Ditumalano tsa MBB go di tsenya tirisong le gore Dinaga tse dingwe di tseye melawana ya tsona tsia. Mokgwa wa tlhokomelo wa ga jaana o diragatsa Ditumallano mo Dinageng tse di di saenetseng. Mo dinageng tse di sa saenang, Kitsiso e dira kabelo e ntšha ya botlhokwa. Lwa ntlha, e lemoga fa Maloko a MBB, le fa a ise a saenele Ditumalano tse di kailweng, ba tlamega go tlotla "ka mowa o montle le go ya ka Molaotheo, melawana e e amang ditshwanelo tsa motheo tse di tlhagisiwang kwa Ditumalanong tseo". Lwa bobedi, gape e le ntlha ya pele ya go patlisiso e e neetsweng mo Mametlelelong ya Kitsiso, e rata go fitlhelela maikaelelo a yona ka go tsenya tirisong tsamaiso ya MBB ya Molaotheo go lebeletswe gore ngwaga mongwe le mongwe mafatshe a a sa saenelang Ditumalano tsa botlhokwa a tshwanetse go lopiwa go tlisa dipegelo ka ga tswelelopele e e dirilweng mo tsenyetirisong melawana ya tsona. Michel Hansenne 3 KITSISO YA MBB MO MELAWANENG LE DITSHWANELO TSA MOTHEO KWA TIRONG MBB e simolotswe ka kgopolo ya gore tshiamo ya loago e siametse go dira kagiso ya botlhe gape e le ya leruri; Kgolo ya ikonomi e botlhokwa fela ga e a lekana go dira tekatekano, tsweletsopele ya loago le go fedisa lehuma, mme se se tlhomamisa tlhokego ya gore MBB e tsholetse dipholisi tsa loago, tshiamo le ditheo tsa temokerasi; MBB e tshwanetse, jaanong go feta pele, go thadisa peo ya maemo a yona, tirisanommogo ya setegeniki le didiriswa tsa patlisiso mo dintlheng tsotlhe tsa bokgoni, segolobogolo tiro, katiso ya go dira le maemo a tiro, go netefatsa gore mo maemong a leano la lefatshe la tlhabololo ya ikonomi le loago, dipholisi tsa ikonomi le loagodi dira mmogo go tiisa didiriswa go tlhama tlhabololo e e sephara; MBB e tshwanetse go sekaseka ka tlhoafalo mathata a batho ba ba nang le ditlhokego tsa loago tse di kgethegileng, segobogolo ba ba sa direng le badiri ba bafudugedi, le go rotloetsa maiteko a boditšhabatšhaba, kgaolo le bosetšhaba ka maikaelelo a go baakanya mathata a bona, le go siamisa dipholisi tse di ikaelelang go tlhongwa ga ditiro; 4 ditlamego tse di rileng mo Ditumalanong tsa mo gare le tsa kwa ntle ga mokgatlho. Gore go nne le kamano magareng ga tsweletsopele ya loago le kgolo ya ikonomi, tshireletsego ya melawana le ditshwanelo tsa motheo kwa tirong di botlhokwa ka gonne di kgontsha batho ba ba maleba go dira topotuelo ka phuthologo le go bona tšhono e e lekalekanang ya lehumo le ba thusitseng go le aga, le go fitlhelela maemo a botho jwa bona; 2. E tlhomamisa gore Maloko otlhe, le fa ba sa saenela Ditumalano tse di maleba, ga ba na tlamego, go tswa mo botokololong jwa Mokgatlho, go tlhompha, go godisa le go lemoga, ka mowa o montle le go latela Molaotheo, melawana e e amang ditshwanelo tsa motheo tse di amanang le Ditumalano tseo, (a) kgololosego ya go tsalana le go tsaya tsia go tshwanelo ya go rerisana ka setlhopha; (b) go fedisa mekgwa yotlhe ya go dira go go patelediwang; (c) phediso ya go dirisa bana; (d) phediso ya kgethololo go ya ka tiro. 3. E lemoga boitlamo jwa Mokgatlho go thusa Maloko a ona, go ya ka ditlhokego tsa bona, go fitlhelela maikaelelo a ka go dirisa didiriswa tsa ona tsa molaotheo, tiriso le tekanyetso, go akaretsa go baakanya le tshegetso ya didiriswa tsa kwa ntle, gammogo le go rotloetsa mekgatlho e mengwe ya boditšhabatšhaba e MBB e tlhomileng dikamano le yona, go latela athikele 12 ya Molaotheo wa ona, go tshegetsa dintlha tse di latelang: (a) ka go neelana tiriso ya setegeniki le ditirelo tsa kgakololo go tsweletsa go saenela le go tsenya tirisong ga Ditumalano tsa motheo; (b) go thusa Maloko ao a iseng a kgone go saenela Ditumalano tse go ka tlotla, go tsweletsa le go MBB ke mokgatlho wa boditšhabatšhaba o o tlhomilweng go ya ka molaotheo gape e kgona dira le go lepalepana le maemo a badiri a boditšhabatšhaba, le go bona tshegetso ya lefatshe le go tsholetsa ditshwanelo tsa motheo kwa tirong jaaka tlhagiso ya melawana ya molaotheo; Go tlhokega ka bonako, mo maemong a kgolo ya ikonomi ya boikaelegano, go tlhomamisa gape maemo a a sa fetogeng a melawana le ditshwanelo tsa motheo tse di tlhagisitsweng mo Molaotheong wa Mokgatlho le go di dirisa lefatshe ka bophara; Khonferense ya Badiri ya Boditšhabatšhaba, 1. E kaya : (a) gore fa a o ikamanya le MBB ka phuthologo, Maloko otlhe a kanne melawana le ditshwanelo tse di kailweng mo Molaotheong wa ona le Kitsiso ya Philadelphia, gape ba sweditse go fitlhelela maikaelelo a Mokgatlho go dirisa didiriswa tsa ona go ya ka maemo a ba a ikgethetseng; (b) gore melawana le ditshwanelo di tlhagisitswe le go tlhabololwa ka mokgwa wa ditshwanelo le 5 4. 5. lemoga ga melawana e e amanang le ditshwanelo tsa motheo tse di nyalanang le Ditumalano tse; le (c) ka go thusa Maloko go ka dira maemo a tlhabololo ya ikonomi le loago. E swetsa gore, go lebisisa Kitsiso e, patlisiso ya tsweletso, e e nang le bokao e bile e le mosola, e tla tsenngwa tirisong go ya ka dikgato tse di tlhagisitsweng mo mametlelelong, tse di tla tsewang jaaka karolo ya Kitsiso e. E gatelela gore maemo a bodiri ga a tshwanela go dirisetswa mabaka a tshireletso ya kgwebisano, le gore ga go sepe mo Kitsisong e kgotsa patlisiso ya yone se se ka dirisetswang mabaka ao; godimo ga moo, go bapisiwa ga mafatshe ga go a tshwanela go tlhagisiwa ke Kitsiso le patlisiso ya yona. Mametlelelo Patlisiso ya Kitsiso I. 1. 2. 3. 6 MAIKEMISETSO Maikaelelo a patlisiso e e kailweng fa tlase ke go rotloetsa matsapa a a tserweng ke Maloko a Mokgatlho go tsweletsa melawana le ditshwanelo tsa motheo tse di akareditsweng mo Molaotheong wa MBB le Kitsiso ya Philadephia gape di tlhomamisitswe gape mo Kitsisong e. Go ya ka maikaelelo a, a e leng a go tsweletsa, patlisiso e e tla tlhagisa dikarolo tseo thuso ya Mokgatlho e tla tlhagelelang e le mosola mo Malokong go ba thusa go diragatsa melawana le ditshwanelo tsa motheo. Ga se tlaleletso ya mekgwa ya tlhokomelo, gape e ka se senye tiro ya yona; kwa bofelong, maemo a a rileng a a amnang le mekgwa eo a ka se sekwasekwe kgotsa go sekwasekwa gape mo gare ga patlisiso e. Dintlha tse pedi tsa patlisiso e, tse di tlhalositsweng fa tlase, di mabapi le ditsamaiso tse di leng teng: patlisiso ya ngwaga e e amanang le Ditumelano tsa motheo tse di sa saeniwang di tla akaretsa tiriso ya ditsamaiso tsa 2. ga jaana tsa tiriso ya athikele 19, tema 5(c) ya Molaotheo; pegelo ya lefatshe e tla dira go bona dipholo go tswa mo ditsamaisong tse di dirilweng mo tiragatsong ya molaotheo. II. 3. PATLISISO YA NGWAGA MABAPI LE DITUMELANO TSA MOTHEO TSE DI SA SAENELWANG 4. 1. 2. A. Maikemisetso le paka Maikemisetso ke go neelana ka tšhono ya go thadisa ngwaga mongwe le mongwe, ka mokgwa wa ditsamaiso tse di bonolo go refosa thadiso ya dingwaga di le nne e e tlhagisitsweng ke Balaodi ka 1995, matsapa a a tserweng go ya ka Kitsiso ka Maloko a a iseng a saenele Ditumelano tsotlhe tsa motheo. Patlisiso e tla akaretsa dikarolo di le nne tsa melawana le ditshwanelo tsa molaotheo tse di tlhagisitsweng mo Kitsiso ngwaga mongwe le mongwe. III. PEGELO YA LEFATSHE A. Maikemisetso le paka 1. B. Ditsamaiso 1. Dipegelo tse, jaaka di rulagantswe ke Ofisi, di tla thadisiwa ke Balaodi. Ka kakanyo ya go tlhagisa matseno a dipegelo tse di rulagantsweng, go sekaseka dintlha tse di ka batlang go sekwasekswa ka bophara, Ofisi e tla bitsa baitseanape ba ba tla tlhomiwang ke Balaodi go lebelela lebaka le. Diphetogo tse di tlhagelelang mo tsamaisong ya Bolaodi jwa ga jaana di tla tlhatlhobiwa go kgontsha Maloko a a senang baemedi mo Bolaoding go tlisa, ka tsela e e tshwanetseng, tshedimosetso e ka bontshang fa e le botlhokwa mo ditherisanong tsa Bolaodi go tlaleletsa tshedimosetso e e leng teng mo dipegelong. Patlisiso e tla lebisiwa mo dipegelong tse di kopilweng go tswa mo Malokong ka fa tlase ga athikele 19, tema 5(e), ya Molaotheo, Diforomo tsa pegelo di tla thalwa go bona tshedimosetso go tswa mo dipusong tse di sa saenelang e nngwe ya Ditumelano tsa motheo, kgotsa diphetogo tse di tlhageletseng tsa semolao kgotsa tiro, tse amanang le athikele 23 ya Molaotheo le tiro e e tlhomilweng. 2. 7 Maikemisetso a pegelo e ke go neelana ka thadiso ya lefatshe ka bophara e e amanang le setlhopha sengwe le sengwe sa melawana le ditshwanelo tsa motheo tse di kwadilweng mo pakeng ya dingwaga di le nne, le go dira jaaka motheo wa go sekaseka go siama ga thuso e e neetsweng ke Mokgatlho, le go tlhagisa ditlhokego tsa paka e e tlang, mo seemong sa dithulaganyo tsa tiriso ya setegeniki e e dirilweng ka tsela nngwe go dirisa didiriswa tsa ka mo gare le tsa kwa ntle. Pegelo e tla akaretsa, ngwaga mongwe le mongwe, e nngwe ya ditlhopha tse nne tsa melawana le ditshwanelo tsa motheo. B. Ditsamaiso 2. 1. 2. IV. Pegelo e tla nna ka fa tlase ga boikarabelo jwa Mokaedi-Kakaretso go ya ka tshedimosetso ya semmuso, kgotsa tshedimosetso e e kokoantsweng le go lekolwa go ya ka ditsamaiso tse di tlhomilweng. Mo mabakeng a Dinaga tse di sa saenelang Ditumelano tsa motheo, e tla lebisiwa mo dipholong tsa patlisiso ya ngwaga e e kailweng pejana. Mo mabakeng a e leng gore Maloko a saenetse Ditumelano tse di maleba, pegelo e tla lebisa mo dipegelong tse di rileng jaaka go kailwe mo athikeleng ya 22 ya Molaotheo. Pegelo e e tla neelwa kwa Khonferenseng ya ditherisano tsa boraro jaaka pegelo ya MokaediKakaretso. Khonferense e ka lebana le pegelo e e sa kopangwa le dipegelo tse di welang ka fa tlase ga athikele 12 ya Melao e e Tlhomameng, gape e ka rerisana ka ga yona kwa kopanong e e beetsweng pegelo e, kgotsa ka mokgwa mongwe o o maleba. Ka ga moo go tla tswa mo Bolaoding go dira ditshwetso go tswa mo dipuisanong tse mabapi le ditlhokego le dithulaganyo tsa tiragatso tsa thuso ya setegeniki tse di tla tsenngwang tirisong mo pakeng ya dingwaga tse nne tse di latelang. Khonferense tse di tlhokegang go tsenya tirisong ditlhokego tse di kailweng pejana. Khonferense e tlaa, mo nakong e e sa fediseng pelo, thadisa go dira ga patlisiso e go ya ka maitemogelo a a kokoantsweng go lekola gore a e fitlheletse maikemisetso a a tlhagisitsweng mo Kgaolong ya 1 ka tshwanelo. Se se fetsang go tlhaloswa ke Kitsiso ya MBB ya Melawana le Ditshwanelo tsa Motheo tsa kwa Tirong le Patlisiso e e amogetsweng ke Khonferense Kakaretso ya Mokgatlho wa Badiri wa Boditšhabatšhaba mo Kokoanong ya bo Somarobedi le Borataro e e neng e tshwaretswe kwa Geneva mme ya tswalwa ka 18 Seetebosigo 1998. Poresitente ya Khonferense, JEAN-JACQUES OECHSLIN Mokaedi-Kakaretso Boditšhabatšhaba MICHEL HANSENNE GO TLHALOGANGWA GORE: 1. Ditshitshinyo di tla dirwa mo diphetogong tsa Melao e e Tlhomameng ya Bolaodi le 8 wa Ofisi ya


c: text/html

text:
A. TAAC ke eng?
Tokologo African Anarchist Collective ke mokgatlo o o ekemetseng wa di anarchist (go ipusa ga batho) le ba ema nokeng ba go ipusa ga batho ba e reng ba batla phetogo setjhabeng le ditirong. Ba tsa karolo ba dira jaaka barutisi TAAC e kopana gangwe le gape go ithuta le go atisa megopolo ya go ipusa ga batho mo bathong ba ba di kobo khutswane mo Afrika borwa.
Megopolo e e batla go thusa go aga mo etlo wa phetogo ya puso le go aga mekgatlo e e matla ya phetogo ya puso go lwa le go tsenya kgatelelo le tiriso e e makgwakgwa ya batho.
B. TAAC e batla go dira eng?
Ba tsaya karolo ba kopana gangwe kgwedi le kgwedi go bua go ganetsana le go ithuta ka megopolo ya go ipusa ga batho. Ba tsa karolo ba kopana go ithuta bokgoni ba go kopanya setjhaba le go kopanya babareki.
Ba tsa karolo ba kopana go atisa ditirelo tsa TAAC. Ketse:
- Ke go kopanya le go tsaya karolo mo dithutong tsa setjhaba sa babereki.
- Go dira le go tsamaisa tlhotlheletso ya dipolitiki e amanang le tiro ya TAAC le anarchism – go ipusa ga batho (tlhotlheletso e akaretsa, lekwalo dikgang la TAAC, dintlha, le di t-shirt).
C. Ke eng re dira se?
TAAC e batla go gagamatsa tlhaloganyo ya anarchism megopolo wa yona, ditsela tsa yona le ma ikemisetso a yona.
TAAC e batla go ikaga ka go gogela batho ba bantsi go tsa karolo mo go TAAC. TAAC e batla go natlafatsa mowa wa moetlo le tshepo mo ntweng le kopano kgatlanong le kgatelelo le tiriso e e makgwakgwa mo setjhabeng. Tsela engwe ya go dira se ke go batla go kopana le gape le mekgatlo e mengwe ya setjhaba e e matlhagatlhaga.
D. Ke mang ooka tsayang karolo mo go TAAC?
Go tsa karolo ha go a dumellwa mongwe le mongwe yo o batlang. Ba tsa karolo ba tshwanetse go ba barutisi ba megopolo ya anarchism. Ba batlang go tsaya karolo ba tshwanetse ba be barutilwe ka megopolo e, le go rutiwa go ruta ba bangwe ka megopolo e TAAC e batlang go natlafatsa tlhaloganyo ya motho ka mongwe ka ga anarchism. Ka jalo motho ka mongwe o tshwanela ke go ela tlhoko megopolo ya TAAC le tsela, le maikemisetso a a batlegang go tsa karolo mo go TAAC.
Go tsaya karolo go dumeletswe motho ka monwe ke tumelano ya ba tsa karolo. E leng gore:
- Motho ka mongwe yo o tsayang karolo mo dithutong tsa setjhaba. Mo dithutong tse motho a ka buisana le o mongwe wa ba TAAC ka keletso ya go tswelela pele ka go ithuta ka ga anarchist kapa a lemogwe ke o mong wa TAAC o o le teng.
- Ka mo motho ka mongwe o tla memiwa go tsa karolo mo dithutong tse di leng teng anarchist political school (APS).
- Motho ka mongwe o tla tsa karolo fa a setse a atlegile mo go APS. Go tsa karolo go dumeletswe motho o o atlegileng mo go APS o e leng anarchist le o e seng anarchist. Go tsaya karolo go dumeletwse ba banang le pono TAAC. Ba tsaya karolo ba ikemeseditse go tlatsa megopolo ya anarchism mo babereking le setjhaba sa dikobo dikhutswane jaaka e le tumelano ya maikemisetso a mokgatlo wa TAAC.
E. Ditumelano tsa TAAC di diriwa jang ke mang?
Di tumelano tsa TAAC di diriwa ke ba tsaya karolo ba TAAC kgwedi le kgwedi ga ba kopana. Ke di kopano tse mo ditiro di tlhopiwang teng le go ithaopa gore o dirang eng. Di tumelano tsa botlhe ba mo kopanong. TAAC e ka thlopha mokgatlo o o ka dirang dilo tse ding jaaka sekao (editorial collective). Mokgatlo o o tlhopiwana le go simollwa mo kopanong. Mokgatlo o itlhopela tiro e o tlae dirang. Fela mokgatlo o o tshwanelwa ke go tshepagala mo bathong botlhe, ba ba mo kopanong. Mokgatlo o tshwanelwa ke go busa karabo gore ba dirileng jang mo kopanong e e latelang jaaka ba laetswe ka tumelano ya batho botlhe.

robotstxt: allowed

filter: keep


text:
BOTSHELO JWA BOKERESETE
Go Fitlha Nako e Baswi ba Tsosiwang ka Yone
Fa mongwe yo re mo ratang a tlhokafala, re gomodiwa ke go itse gore o tlile go tsosiwa. Le fa go ntse jalo, boleo le loso di tshwana le kobo e e boima e e re hupetsang. (Isa 25:7, 8) Leno ke lebaka la go bo “popo yotlhe e ntse e le mo khutsafalong e bile e ntse e le mo kutlobotlhokong.” (Bar 8:22) Ke eng se se ka re thusang go itshokela kutlobotlhoko ya go tlhokafalelwa ke mongwe yo re mo ratang fa re ntse re letetse gore a tsosiwe? Lefoko la Modimo le na le melaometheo e e ka re thusang.
LEBANG BIDIO YA FA MOTHO YO O MO RATANG A TLHOKAFALA, LO BO LO ARABA DIPOTSO TSE DI LATELANG:
-
Danielle, Masahiro le Yoshimi ba ne ba diragalelwa ke eng se se utlwisang botlhoko?
-
Ba thusitswe ke dilo dife tse tlhano?
-
Motswedi wa kgomotso yotlhe ke mang?—2Bk 1:3, 4


text:
Ditšhaba tse di ba dikologileng di a atlholwa (4-15)
2 Phuthegang, phuthegang mmogo,+Lona setšhaba se se sa tlhabiweng ke ditlhong.+2 Pele ga taelo e diragadiwa,Pele ga letsatsi le feta fela jaaka mmoko,Pele ga bogale jo bo tukang jwa ga Jehofa bo tla mo go lona,+Pele ga letsatsi la bogale jwa ga Jehofa le tla mo go lona,3 Tlang mo go Jehofa,+ lona lotlhe ba ba pelonolo* ba ba mo lefatsheng,Ba lo ikobelang ditaelo tsa gagwe tse di siameng.*Nnang lo dire se se siameng e bile lo nne pelonolo.*Gongwe lo ka nna lwa* sirelediwa* mo letsatsing la bogale jwa ga Jehofa.+4 Gonne Gasa e tla nna motse o o tlogetsweng;Mme Ashekelona e tla fetoga sekaka.+Ashedoda e tla lelekwa letsatsi le penne,*Mme Ekerone e tla kumolwa.+5 “Ruri go latlhega ba ba nnang fa losing lwa lewatle, setšhaba sa Bakeretha!+Jehofa o lo atlhotse batho ke lona.Wena Kanana, lefatshe la Bafilisitia, ke tla go senya,Gore go se ka ga sala monni ope mo go wena.6 Mme kgaolo e e fa losing lwa lewatle e tla nna mafuloA a nang le didiba tsa badisa le masaka a dinku a a dirilweng ka maje.7 E tla nna kgaolo ya batho ba ba setseng ba Juda;+Ba tla fula gone koo.Ba tla rapama mo matlong a Ashekelona maitseboa.Gonne Jehofa, Modimo wa bone o tla ba gopola,*Mme o tla phutha batho ba bone ba ba neng ba isitswe botshwarwa.”+8 “Ke utlwile kgobo ya Bamoabe+ le matlhapa a Baamone,+Ba ba neng ba kgoba batho ba me e bile ba bua ka boikgodiso ba re ba tla gapa naga ya bone.+9 Ka jalo, ke ikana ka nna,” go bua Jehofa wa masomosomo, Modimo wa Iseraele,“Moabe o tla nna fela jaaka Sodoma,+Mme Amone* o tla nna jaaka Gomora,+Lefelo la dibabetsane, khuti ya letswai le lefelo le le sa nniweng.+Batho ba me ba ba setseng ba tla ba gapela,E bile masalela a setšhaba sa me a tla ba leleka mo lefatsheng la bone.10 Seno ke sone se ba tla se amogelang ka ntlha ya boikgogomoso jwa bone,+Ka gonne ba ne ba kgoba batho ba ga Jehofa wa masomosomo e bile ba ne ba ba ikgodisetsa.11 Jehofa o tla nna yo o boitshegang* mo go bone;Gonne o tla fedisa* medimo yotlhe ya lefatshe,Mme batho ba ba nang mo ditlhaketlhakeng ba tla mo ikobela,*+Mongwe le mongwe a tswa kwa lefelong la gagwe.12 Le lona Baethiopia lo tla bolawa ke tšhaka ya me.+13 Modimo o tla otlololela seatla sa gagwe ntlheng ya bokone a bo a senya Asiria,E bile o tla dira gore Ninife e kgakgabale+ fela jaaka sekaka.14 Metlhape e tla rapama mo gare ga gagwe, e leng mefuta yotlhe ya diphologolo tsa naga.*Nonyane e e bidiwang kukara mmogo le noko di tla lala bosigo mo ditlhogong tsa dipilara tsa gagwe.Lentswe la dinonyane le tla utlwala mo fensetereng.*Kgoro e tla nna marope;Gonne o tla manolola dipolanka tsa mosedara tse go manegilweng ka tsone.15 Ono ke motse o o ikgodisang o o neng o ntse ka pabalesego,O o neng o bua mo pelong ya one o re, ‘Ke nna fela, ga go na ope o sele.’Batho ba ba o bonang ba tla gakgamala,Lefelo le diphologolo tsa naga di rapamang mo go lone!Mongwe le mongwe yo o fetang fa go one o tla letsa molodi a bo a tshikinya tlhogo.”*+


text:
THUTO 14
Ke ka Ntlha Yang fa Modimo A na Le Phuthego?
1. Ke ka ntlha yang fa Jehofa a ile a tlhopha Baiseraele ba bogologolo go nna batho ba gagwe?
Modimo o ne a tlhopha ditlogolwana tsa tlhogo ya lotso e bong Aborahame mme a ba dira setšhaba. Go tswa foo o ne a ba naya melao. O ne a bitsa setšhaba seo “Iseraele” mme a se naya boikarabelo jwa go sireletsa kobamelo ya boammaaruri le lefoko la gagwe. (Pesalema 147:19, 20) Ka jalo, Iseraele e ne e tla thusa ditšhaba tsotlhe gore di solegelwe molemo.—Bala Genesise 22:18.
Modimo o ne a tlhopha Baiseraele gore ba nne basupi ba gagwe. Pego ya dilo tse di ba diragaletseng e bontsha kafa batho ba solegelwang molemo ka gone fa ba ikobela melao ya Modimo. (Duteronome 4:6) Ka jalo, batho ba bangwe ba ne ba tla kgona go itse Modimo ka Baiseraele.—Bala Isaia 43:10, 12.
2. Ke ka ntlha yang fa Modimo a batla gore batlhanka ba gagwe ba gompieno ba nne seoposengwe?
Fa nako e ntse e ya, Baiseraele ba ne ba se ka ba tlhola ba amogelwa ke Modimo, mme mo boemong jwa setšhaba seo, Jehofa o ne a itlhophela phuthego ya Bokeresete. (Mathaio 21:43; 23:37, 38) Gone jaanong, mo boemong jwa Baiseraele, Bakeresete ba boammaaruri ke basupi ba ga Jehofa.—Bala Ditiro 15:14, 17.
Jesu o ne a rulaganya balatedi ba gagwe gore ba rere le go dira barutwa mo ditšhabeng tsotlhe. (Mathaio 10:7, 11; 24:14; 28:19, 20) Gone jaanong, mo bofelong jwa tsamaiso eno ya dilo, tiro eno e tla tloga e fitlha kwa bokhutlong jwa yone. Ke lekgetlo la ntlha mo hisitoring Jehofa a kopanya batho ba ba tswang mo ditšhabeng tsotlhe mo kobamelong ya boammaaruri. (Tshenolo 7:9, 10) Bakeresete ba boammaaruri ke setlhopha sa batho ba ba seoposengwe, ba ba kgothatsanang le go thusana. Ba itumelela thulaganyo e e tshwanang ya go ithuta Baebele kwa dipokanong tsa bone mo lefatsheng lotlhe.—Bala Bahebera 10:24, 25.
3. Phuthego ya Basupi ba ga Jehofa ya mo motlheng wa gompieno e simologile jang?
Ka bo1870 setlhopha se sennye sa baithuti ba Baebele se ne sa simolola go bona boammaaruri jwa Baebele jo bo neng bo sa bolo go latlhega. Ba ne ba itse gore Jesu o ne a rulagantse phuthego ya Bokeresete gore e rere, ka jalo ba ne ba simolola letsholo la lefatshe lotlhe la go rera ka Bogosi. Ka 1931 ba ne ba simolola go ipitsa Basupi ba ga Jehofa.—Bala Ditiro 1:8; 2:1, 4; 5:42.
4. Tiro ya go rera ya Basupi ba ga Jehofa e kaelwa jang?
Mo lekgolong la ntlha la dingwaga, go ne go na le setlhopha sa banna ba ba godileng semoyeng, se se neng se kaela diphuthego tsa Bokeresete mo dinageng di le dintsi. Banna bao ba ne ba tsaya Jesu e le Tlhogo ya phuthego. (Ditiro 16:4, 5) Ka tsela e e tshwanang le gompieno, Basupi ba ga Jehofa mo lefatsheng lotlhe ba kaelwa ke Setlhopha se se Laolang sa bagolwane ba ba nang le maitemogelo. Ba okametse diofisi tsa makala tsa Basupi ba ga Jehofa tse di ranolang, tse di gatisang le go anamisa dibuka tsa go ithuta Baebele ka dipuo tse di fetang 600. Ka jalo, Setlhopha se se Laolang se neela kgothatso ya Dikwalo le kgakololo mo diphuthegong tse di fetang 100 000 mo lefatsheng lotlhe. Mo phuthegong nngwe le nngwe go na le banna ba ba tshwanelegang ba ba direlang e le bagolwane kgotsa balebedi. Banna bao ba tlhokomela letsomane la Modimo ka lorato.—Bala 1 Petere 5:2, 3.
Basupi ba ga Jehofa ba rulaganyeditswe go rera dikgang tse di molemo le go dira barutwa. Fela jaaka baaposetoloi, re rera ka ntlo le ntlo. (Ditiro 20:20) Gape re batla batho ba tota ba ratang boammaaruri le go ithuta Baebele le bone. Mme gone, Basupi ba ga Jehofa ga se mokgatlho fela wa batho. Re lelapa le le nang le Rre yo o lorato. Re bakaulengwe le bokgaitsadi ba ba ratanang. (2 Bathesalonika 1:3) E re ka batho ba ga Jehofa ba rulaganyeditswe go itumedisa Jehofa le go thusa batho ba bangwe, ke lelapa le le itumetseng go gaisa mo lefatsheng.—Bala Pesalema 33:12; Ditiro 20:35.


text:
THUTO 8
Ke Eng fa Modimo a Letleletse Boikepo le Pogo?
1. Boikepo bo simologile jang?
Boikepo bo ne jwa simologa mo lefatsheng fa Satane a ne a bua maaka a ntlha. Kwa tshimologong Satane e ne e le moengele yo o itekanetseng, mme “o ne a se ka a itsetsepela mo boammaaruring.” (Johane 8:44) O ne a simolola go nna le keletso ya go batla go obamelwa, e tota e tshwanetseng go newa Modimo a le nosi fela. Satane o ne a bolelela mosadi wa ntlha e bong Efa maaka, mme a mo tlhotlheletsa go mo ikobela go na le go ikobela Modimo. Adame o ne a kopanela le Efa mo go se utlweng Modimo. Tshwetso e Adame a ileng a e dira e ne ya felela ka pogo le loso.—Bala Genesise 3:1-6, 19.
Fa Satane a ne a tlhotlheletsa Efa gore a se ka a ikobela Modimo, o ne a simolola go tsuologela bolaodi jwa Modimo, kgotsa boemo jwa Modimo jwa go nna Mogodimodimo. Batho ba le bantsi ba setse Satane morago mme ga ba batle gore Modimo a nne Mmusi wa bone. Ka jalo, Satane ke ene “mmusi wa lefatshe.”—Bala Johane 14:30; 1 Johane 5:19.
2. A go ne go na le sengwe se se phoso ka popo ya Modimo?
Ditiro tsotlhe tsa Modimo di itekanetse. Batho le baengele ba Modimo a ba bopileng ba ne ba kgona go ikobela Modimo ka botlalo. (Duteronome 32:4, 5) Modimo o re bopile re na le kgololesego ya go itlhophela gore a re tla dira tshiamo kgotsa bosula. Kgololesego eo e re naya tshono ya go bontsha gore re rata Modimo.—Bala Jakobe 1:13-15; 1 Johane 5:3.
3. Ke eng fa Modimo a letleletse pogo go tla go fitlha jaanong?
Fa e sa le ka nako ya botsuolodi jwa kwa Edene, Jehofa o ntse a letlile bolaodi jwa gagwe bo tsuologelwa. Goreng? Go bontsha gore ga go na maiteko ape a go busa a a dirwang kwantle ga gagwe a a ka solegelang Moreri 7:29; 8:9) Morago ga dingwaga di le 6 000 motho a ntse a tshela, go a bonala gore motho ga a ka ke a kgona go ipusa. Dipuso tsa batho di paletswe ke go fedisa ntwa, bokebekwa, tshiamololo kgotsa bolwetse.—Bala Jeremia 10:23; Baroma 9:17.batho molemo. (
Go farologana le dipuso tsa batho, puso ya Modimo e solegela batho ba ba e tlhophang molemo. (Isaia 48:17, 18) Go ise go ye kae, Jehofa o tla fedisa dipuso tsotlhe tsa batho. Batho ba ba tlhophang go busiwa ke Modimo ke bone fela ba ba tla nnang mo lefatsheng.—Isaia 11:9; Bala Daniele 2:44.
Leba bidio ya Goreng Modimo a sa Fedise Dilo Tse di Bosula?
4. Bopelotelele jwa Modimo bo re naya tshono ya go dira eng?
Satane o ile a re batho ba direla Jehofa ka mabaka a bopelotshetlha. A o ka kgona go bontsha gore seo ke maaka? Ee! Bopelotelele jwa Modimo bo re naya tshono ya go bontsha gore a re batla go busiwa ke puso ya Modimo kgotsa ya motho. Re bontsha seo ka tsela e re tshelang ka yone.—Bala Jobe 1:8-12; Diane 27:11.
5. Re ka bontsha jang gore re tlhopha Modimo go nna Mmusi wa rona?
Re ka tlhopha Modimo gore a nne Mmusi wa rona ka go ithuta ka kobamelo ya boammaaruri le go nna le seabe mo kobamelong e e theilweng mo Lefokong la Modimo, Baebele. (Johane 4:23) Fela jaaka Jesu, re ka gana gore Satane a nne mmusi wa rona ka go se tsenelele mo dipolotiking le mo dintweng.—Bala Johane 17:14.
Satane o dirisa maatla a gagwe go dira gore boitsholo jo bo maswe le ditiro tse di utlwisang botlhoko di lebege di siame. Fa re gana go dira ditiro tse di ntseng jalo, ditsala dingwe le ba losika ba ka nna ba re sotla kgotsa ba re ganetsa. (1 Petere 4:3, 4) Ka jalo, re tshwanetse go itlhophela. A re tla tsalana le batho ba ba ratang Modimo? A re tla ikobela melao ya gagwe e e botlhale le e e lorato? Fa re dira jalo, re bontsha gore Satane ke moaki fa a re batho ga ba ka ke ba ikobela Modimo fa ba lebane le maemo a a thata.—Bala 1 Bakorintha 6:9, 10; 15:33.
Lorato lo Modimo a ratang batho ka lone lo bontsha gore pogo le boikepo di tla fela. Batho ba ba bontshang gore ba dumela seno ba tla itumelela botshelo mo lefatsheng ka bo sa khutleng.—Bala Johane 3:16.


text:
When using these adjectives, add the subject prefix to the start of the adjective.
These adjectives stay the same whatever the noun is.
using the adjective in normal sentences requires use of the "adjectival concord", related to the relative construction see later.
Note the adjectival concord is the same as the subject prefix except for class 1 o -> yo and subject prefix di -> tse
Leina la me ke Sara. Ke fana ka Boardman. Ke tswa kwa California mo Amerika. Ke na le dingwaga di le 23. Batsadi ba me ba nna kwa California. Rre ke ngaka ya meno, mme ene ga a bereke o tlhokomela lelapa. Re bararo, ke na le bo-kgaitsadiake ba babedi, yo motona le yo monnye. Nkgonne o bereka mo restaurenteng, o itse go apaya thata. O tlhola a re apeela pizza, tlhapi le dikheiki. Leina la gagwe ke Paul. O na le dingwaga di le 25. Paul o nyetse. Mosadi wa gagwe o bidiwa Kim. Ba ne le ngwana a le mongwe fela, ke mosetsana.
Nnake o bidiwa Rob, o na le dingwaga tse 19. O santse a tsena sekolo kwa University ya California. O dira ngwaga wa bobedi.
Rotlhe re rata Rob thata ka gore re akanya gore ke mosimane yo monnye, gape o botlhale thata. Ke akanya gore ngwaga e, Rob o tlaa nketela. Fa a tla, re tlaa ya kwa Chobe go bone diphologolo. Kwa Chobe go monate ka gore go na le diphologolo, dinonyane le metsi a mantsi.
Nkoko le ntatemogolo ba tlhokafetse. Ke na le rakgadi le malome. Rakgadi o bereka mo shopong. Go a na bana, o nna a le nosi. Fa ke fetsi tiro ya me mono, ke tlaa nna le rakgadi kwa Pensylvania. Malome ene o na le bana ba le babedi. Bo-Ntsalake ba tsena mo High School, ke basetsana botlhe. Ke a ba rata, gape ke eletsa gore le bone ba nketele fa dikolo tsa bone di tswalwa.


text: 13 Molaetsa wa go atlholwa ga Babelona+ o Isaia+ morwa Amosi a neng a o bona mo ponatshegelong:2 “Tsholetsang sesupo*+ mo thabeng e e sa tlhogang sepe.Ba goeletseng, ba bitseng ka seatla,Gore ba tle go tsena mo dikgorong tsa batlotlegi.3 Ke ntshitse taelo e e yang kwa bathong ba ke ba tlhomileng.*+Ke biditse batlhabani ba me gore ba bontshe bogale jwa me,Batho ba me ba ke ba itumelelang thata.4 Reetsang! Boidiidi mo dithabeng;Go utlwala e kete ke modumo wa batho ba bantsi!Reetsang! Pheretlhego ya magosi,Ya ditšhaba tse di phuthegileng mmogo!+Jehofa wa masomosomo o phutha masole gore a ye ntweng.+5 Ba tswa kwa nageng e e kgakala,+Ba tswa kwa bofelelong jwa magodimo,Jehofa le dibetsa tsa bogale jwa gagwe,Gore a tle go senya lefatshe lotlhe.+6 Bokolelang, ka gonne letsatsi la ga Jehofa le gaufi!Le tla tla jaaka tshenyo e e tswang kwa go Mothatayotlhe.+7 Ke gone ka moo diatla tsotlhe di tla golafalang,Le pelo ya motho mongwe le mongwe e tla nyerolosiwang ke poifo.+8 Mme batho ba tsenwe ke tsebetsebe.+Ba tshwerwe ke dikerempe e bile ba mo ditlhabingJaaka mosadi yo o mo ditlhabing tsa pelegi.Ba lebana ba tshogile,Ka difatlhego tse di aparetsweng ke khutsafalo.9 Bonang! Letsatsi la ga Jehofa le etla,Le setlhogo, le tletse tšhakgalo le bogale jo bo tukang,Le tlile go dira gore lefatshe e nne selo se se tshosang,+E bile le tlile go nyeletsa baleofi mo lefatsheng.10 Gonne dinaledi tsa magodimo le masomosomo a tsone*+Ga di kitla di ntsha lesedi la tsone;Letsatsi le tla fifala fa le tlhaba,Le ngwedi ga e kitla e phatsimisa lesedi la yone.11 Ke tla otlhaela baagi ba lefatshe bosula jwa bone,+E bile ke tla otlhaela batho ba ba bosula maleo a ya bone.Ke tla fedisa boikgogomoso jwa batho ba ba ikgogomosang,E bile ke tla kokobetsa bagateledi ba ba mabela.+12 Ke tla dira gore motho a bonwe sewelo go gaisa gauta e e itshekisitsweng,+E bile ke tla dira gore batho ba bonwe sewelo go gaisa gauta ya Ofire.+13 Ke gone ka moo ke tla dirang gore magodimo a rorome,E bile lefatshe le tla tshikhinyega le bo le tswa mo lefelong la lone+Ka ntlha ya tšhakgalo ya ga Jehofa wa masomosomo mo letsatsing la bogale jwa gagwe jo bo tukang.14 Fela jaaka tshephe e e tsomiwang le jaaka letsomane le le se nang ope yo o ka le phuthang,Mongwe le mongwe o tla boela kwa bathong ba gagabo;Mongwe le mongwe o tla tshabela kwa nageng ya gagabo.+15 Ope fela yo o fitlhelwang o tla phunyelediwa,E bile ope fela yo o tshwarwang o tla bolawa ka tšhaka.+16 Bana ba bone ba tla phatlakanngwa ba ntse ba lebile,+Matlo a bone a tla thukuthiwa,Le basadi ba bone ba tla betelelwa.17 Jaanong ke dira gore Bameda ba ba tlhasele,+Ba ba tsayang selefera e se sepeLe ba ba sa kgatlhiweng ke gauta.18 Bora jwa bone bo tla thubaganya makawana;+Ga ba kitla ba tlhomogela masea peloE bile ga ba kitla ba utlwela bana botlhoko.19 Mme wena Babelona, yo o galalelang thata mo magosing,*+Bontle le boikgogomoso jwa Bakaladia,+O tla tshwana le Sodoma le Gomora fa Modimo a ne a di ribegetsa.+20 Ga a kitla a tlhola a nniwa,E bile ga a kitla a nna lefelo le go ka agiwang mo go lone mo dikokomaneng tsotlhe.+Ga go kitla go nna le Moarabia yo o tlhomang tente ya gagwe gone,E bile ga go kitla go nna le badisa ba ba bothisang matsomane a bone gone.21 Ditshedi tsa mo sekakeng di tla botha gone;Matlo a bone a tla tlala merubisi.Bontšhe ba tla nna gone,+Le dipodi tsa naga* di tla tlolaka gone.22 Ditshedi tse di bokolelang di tla lela mo ditoreng tsa gagwe,Le bophokoje ba tla lela mo matlong a gagwe a segosi a manobonobo.Nako ya gagwe e gaufi, e bile malatsi a gagwe ga a kitla a lelefadiwa.”+


text:
BOTSHELO JWA BOKERESETE
Mathata ga Nnele Ruri
Mathata a ka re kgoba marapo, segolobogolo fa a tsaya lobaka. Dafide o ne a itse gore bothata jo a neng a na le jone le Kgosi Saulo bo ne bo tlile go fela, le gore o ne a tlile go nna kgosi fela jaaka Jehofa a ne a solofeditse. (1Sa 16:13) Tumelo ya ga Dafide e ne ya dira gore a nne pelotelele le gore a letele Jehofa.
Gantsi re kgona go rarabolola mathata a re nang le one fa re dirisa bokgoni jwa rona jwa go akanya. (1Sa 21:12-14; Dia 1:4) Le fa go ntse jalo, mathata mangwe a tla tswelela a ntse a le teng le fa re lekile go dira sotlhe se re ka se kgonang go a rarabolola re dirisa melaometheo ya Baebele. Mo maemong ao, re tshwanetse go nna pelotelele mme re letle Jehofa gore a rarabolole mathata a re nang le one. Mo nako e e sa fediseng pelo, Jehofa o tlile go “phimola dikeledi tsotlhe mo matlhong” a rona a bo a fedisa mathata otlhe a re lebanang le one. (Tsh 21:4) Go sa kgathalesege gore a mathata a rona a rarabololwa ke se Jehofa a se dirileng kgotsa ka ntlha ya mabaka a mangwe, ntlha ya botlhokwa ke eno: Mathata ga a nnele ruri. Mme go itse seo go a re gomotsa.
LEBANG BIDIO YA BA SEOPOSENGWE MO LEFATSHENG LE LE KGAOGANENG, LO BO LO ARABA DIPOTSO TSE DI LATELANG:
-
Bakeresete bangwe ba ba kwa borwa jwa United States ba ne ba lebana le mathata afe?
-
Ba ne ba bontsha jang gore ba lorato le gore ba pelotelele?
-
Ba ne ba tlhoma mogopolo jang mo ‘dilong tse di botlhokwa’?—Baf 1:10


text:
46 Bele o a inama,+ Nebo o obegela kwa pele.Medingwana ya bone e pegilwe mo diphologolong, e pegilwe mo ditonking,*+Jaaka merwalo e e imelang diphologolo tse di lapileng.2 E obegela kwa pele e bile e inama mmogo;Ga e kgone go falotsa merwalo,*E bile le yone e ya kwa botshwarwa.3 “Ntheetseng, lona ditlogolwana tsa ga Jakobe, le lona batho botlhe ba ba setseng ba Iseraele,+Lona ba ke neng ka lo ema nôkeng go tloga fa lo tsholwa le ba ke neng ka lo tshola fa lo ne lo tswa mo popelong.+4 Ke tla nna ke sa fetoge go fitlha kwa botsofeng jwa lona;+Ke tla nna ke lo eme nôkeng go fitlha lo nna tlhogoputswa.Fela jaaka ke dirile, ke tla lo tshola e bile ke tla lo ema nôkeng ke bo ke lo golola.+5 Lo tla ntshwantshanya le mang kgotsa lo tla ntekanya le mang kgotsa lo tla mpapisa le mang,+Gore re tshwane?+6 Go na le batho ba ba ntshang gauta e ntsi mo sekgwameng sa bone;Ba lekanya selefera mo sekaleng.Ba thapa mothudi wa tshipi, mme ene o dira modimo ka yone.+Go tswa foo, ba ikoba fa pele ga one, ba a o obamela.*+7 Ba rwala modimo oo mo magetleng a bone;+Ba a o tsholetsa ba bo ba o baya mo lefelong la one, mme o ema fela foo.Ga o tswe mo lefelong la one.+Ba goela kwa go one, mme ga o arabe;Ga o kgone go golola ope mo matshwenyegong.+8 Gakologelwang seno, mme lo nne pelokgale.Akanyang thata ka gone, lona badirabosula.9 Gakologelwang dilo tse di fetileng* tsa bogologolo,Gore ke nna Modimo, mme ga go na ope yo mongwe.Ke nna Modimo, mme ga go na ope yo o tshwanang le nna.+10 Go tswa kwa tshimologong, ke bolela se se tla diregang,E bile ke bolela dilo tse di iseng di dirwe go tswa bogologolong.+Ka re, ‘Tshwetso* ya me e tla diragala,+E bile ke tla dira sepe fela se ke se batlang.’+11 Ke bitsa ntsu go tswa kwa botlhabatsatsi,+E bile ke bitsa motho yo o tswang kwa lefatsheng le le kgakala gore a diragatse tshwetso* ya me.+Ke ne ka bua, mme ke tla dira sone seo.Ke ne ka ikaelela, mme ke tla se diragatsa.+12 Ntheetseng, lona ba lo pelo e kgwaraletseng,*Lona ba lo leng kgakala le tshiamo.13 Ke atameditse tshiamo ya me;Ga e kgakala thata,E bile poloko ya me ga e kitla e diega.+Ke tla tlisa poloko mo Siona, e bile ke tla tlisetsa Iseraele kgalalelo ya me.”+
Dintlha Tse di Kwa Tlase
^ Seheb., “mo diphologolong tse di rwalang merwalo.”
^ Go tewa medingwana e e pegilweng mo diphologolong.


text:
KGAOLO YA BONÈ
Jesu Keresete ke Mang?
Seabe se se kgethegileng sa ga Jesu ke sefe?
O tswa kae?
E ne e le motho yo o ntseng jang?
1, 2. (a) Ke ka ntlha yang fa go itse motho mongwe yo o tumileng go sa reye gore tota o mo itse ka botlalo? (b) Ke eng se batho ba sa se tlhaloganyeng ka Jesu?
GO NA le batho ba le bantsi ba ba tumileng mo lefatsheng. Bangwe ba bone ba itsege thata mo lefelong la bone le mo nageng ya bone. Bangwe ba itsewe lefatshe ka bophara. Le fa go ntse jalo, go itse fela leina la motho yo o tumileng ga go reye gore tota o a mo itse. Seno ga se reye gore o itse sengwe le sengwe ka botshelo jwa gagwe le gore ke motho yo o ntseng jang.
2 Batho mo lefatsheng lotlhe ba kile ba utlwa sengwe ka Jesu Keresete le mororo a ile a tshela mo lefatsheng dingwaga di ka nna 2 000 tse di fetileng. Le fa go ntse jalo, ba le bantsi ga ba tlhaloganye sentle gore tota Jesu e ne e le mang. Bangwe ba re e ne e le monna yo o siameng. Ba bangwe ba re e ne e le moporofeti. Mme ba bangwe bone ba dumela gore Jesu ke Modimo le gore o tshwanetse go obamelwa. A mme gone o tshwanetse go obamelwa?
3. Ke ka ntlha yang fa go le botlhokwa gore o itse boammaaruri ka Jesu?
3 Go botlhokwa gore o itse boammaaruri ka Jesu. Ka ntlha yang? Ka gonne Baebele ya re: “Seno se raya botshelo jo bo sa khutleng, go tsenya kitso ka ga gago, Modimo yo o esi wa boammaaruri, le ka ga yo o mo romileng, e bong Jesu Keresete.” (Johane 17:3) Ee, go itse boammaaruri ka Jehofa Modimo le ka Jesu Keresete go ka dira gore o bone botshelo jo bo sa khutleng mo lefatsheng la paradaise. (Johane 14:6) Mo godimo ga moo, Jesu o re tlhomela sekao se se molemo sa kafa re tshwanetseng go tshela le go tshwara batho ba bangwe ka gone. (Johane 13:34, 35) Mo kgaolong ya ntlha ya buka eno, re ile ra tlotla ka dithuto tsa boammaaruri ka Modimo. Jaanong, mma re bone gore Baebele e ruta eng ka Jesu Keresete.
MESIA YO O SOLOFEDITSWENG
4. Sereto se se reng “Mesia” le se se reng “Keresete” di bolela eng?
4 Bogologolo pele Jesu a tsholwa, Baebele e ne ya bolelela pele ka go tla ga yo Modimo a neng a tla mo roma gore a nne Mesia, kgotsa Keresete. Sereto se se reng “Mesia” (se se tswang mo lefokong la Sehebera) le “Keresete” (se se tswang mo lefokong la Segerika), tsoopedi di kaya “Motlodiwa.” Yo o solofeditsweng yono o ne a tla tlodiwa, ke gore, Modimo o ne a tla mo naya boemo bongwe jo bo kgethegileng. Mo dikgaolong tse di kwa pele tsa buka eno, re tla ithuta go le gontsi ka boemo jo bo botlhokwa jo Mesia a nang le jone mo go diragadiweng ga ditsholofetso tsa Modimo. Gape, re tla ithuta ka masego a Jesu a ka re tlisetsang one le e leng gone jaanong. Le fa go ntse jalo, ga go pelaelo gore pele Jesu a tsholwa, batho ba le bantsi ba ne ba ipotsa go re, ‘Ke mang yo e tla nnang Mesia?’
5. Ke eng se se amanang le Jesu se barutwa ba gagwe ba neng ba tlhatswegile pelo ka botlalo ka sone?
5 Mo lekgolong la ntlha la dingwaga C.E., barutwa ba ga Jesu wa Nasaretha ba ne ba tlhatswegile pelo ka botlalo gore e ne e le ene Mesia yo o neng a boleletswe pele. (Johane 1:41) Mongwe wa barutwa e bong Simone Petere, o ne a raya Jesu ka tlhamalalo fela a re: “O Keresete.” (Mathaio 16:16) Le fa go ntse jalo, barutwa bao ba ne ba ka itse jang gore tota Jesu e ne e le ene Mesia yo o solofeditsweng—mme le rona re ka itse jang?
6. Tshwantsha kafa Jehofa a thusitseng batho ba ba ikanyegang ka gone gore ba kgone go lemoga Mesia.
6 Baporofeti ba Modimo ba ba tshetseng pele ga ga Jesu ba ne ba bolelela pele dilo di le dintsi ka Mesia. Dilo tseno di ne di tla thusa batho ba bangwe go mo lemoga. Re ka nna ra tshwantsha seno jaana: A re tseye gore gongwe o kopilwe gore o ye kwa lefelong le le tlhanaselang le dibese di emang mo go lone kgotsa kwa go emang diterena gone kgotsa kwa boemafofaneng go ya go tsaya mongwe yo o iseng o ke o kopane le ene pele. A go ne go se kitla go thusa gore mongwe a go neye dintlha dingwe tse di rileng ka motho yoo? Ka tsela e e tshwanang, Jehofa o ne a dirisa baporofeti ba ba umakiwang mo Baebeleng go tlhalosa dintlha ka botlalo tse di malebana le gore Mesia o ne a tla dira eng le gore o ne a tla diragalelwa ke eng. Go diragadiwa ga dipolelelopele tseno tse dintsi go ne go tla thusa batho ba ba ikanyegang go mo lemoga sentle.
7. Ke dipolelelopele dife tse pedi tse di buang ka Jesu tse di neng tsa diragadiwa?
7 Akanya ka dikai di ka nna pedi fela. Sa ntlha, dingwaga tse di fetang 700 pelenyana, moporofeti Mika o ne a bolelela pele gore Yo o Solofeditsweng o ne a tla tsholelwa kwa Bethelehema, e leng torotswana e e mo nageng ya Juda. (Mika 5:2) Tota Jesu o ne a tsholelwa kae? Mo go yone toropo eo! (Mathaio 2:1, 3-9) Sa bobedi, boporofeti jo bo kwadilweng mo go Daniele 9:25 bo ne jwa umaka ngwaga o Mesia a neng a tlile go tlhaga ka one makgolokgolo a dingwaga pele bo diragadiwa, e leng ka ngwaga wa 29 C.E. * Go diragadiwa ga dipolelelopele tseno mmogo le tse dingwe go supa gore Jesu e ne e le Mesia yo o solofeditsweng.
8, 9. Fa Jesu a ne a kolobediwa, ke bosupi bofe jo bo neng jwa bonala sentle jwa gore e ne e le Mesia?
8 Bosupi jo bongwe jo bo oketsegileng jo bo bontshang gore Jesu e ne e le Mesia bo ne jwa bonala sentle fa ngwaga wa 29 C.E. o ne o tloga o fela. Oo ke one ngwaga o Jesu a neng a ya kwa go Johane Mokolobetsi ka one gore a kolobediwe mo Nokeng ya Joredane. Jehofa o ne a solofeditse Johane sesupo se a neng a tla lemoga Mesia ka sone. Johane o ne a bona sesupo seo fa Jesu a ne a kolobediwa. Baebele ya re seno ke se se neng sa direga: “Fa Jesu a sena go kolobediwa ka yone nako eo a tlhatloga a tswa mo metsing; mme, bona! magodimo a bulega, mme a bona moya wa Modimo o tla mo go ene o fologa jaaka lephoi. Bona! Gape, ga nna lentswe le tswa kwa magodimong le le neng le re: ‘Yono ke Morwaake, moratwa, yo ke mo amogetseng.’” (Mathaio 3:16, 17) Fa Johane a sena go bona le go utlwa se se neng sa direga, o ne a sa belaele gore Jesu o ne a romilwe ke Modimo. (Johane 1:32-34) Ka nako ya fa moya wa Modimo, kgotsa maatla a gagwe a a dirang, a ne a tshololelwa mo go ene mo letsatsing leo, Jesu o ne a nna Mesia, kgotsa Keresete, ene yo o tlhomilweng gore a nne Moeteledipele le Kgosi.—Isaia 55:4.
9 Go diragadiwa ga boporofeti jwa Baebele le bosupi jo Jehofa Modimo ka boene a neng a bo ntsha di bontsha sentle gore Jesu e ne e le Mesia yo o solofeditsweng. Mme Baebele e araba dipotso tse dingwe gape tse pedi tse di botlhokwa ka Jesu Keresete: O tswa kae mme e ne e le motho yo o ntseng jang?
JESU O TSWA KAE?
10. Baebele e ruta eng ka go nna gone ga ga Jesu pele a tla mo lefatsheng?
10 Baebele e ruta gore Jesu o ne a nna kwa legodimong pele a tla mo lefatsheng. Mika o ne a porofeta gore Mesia o ne a tla tsholelwa kwa Bethelehema a ba a bolela gore ke “yo o simologileng mo metlheng ya bogologolo.” (Mika 5:2) Jesu o ile a bua makgetlo a le mantsi gore o ne a nna kwa legodimong pele a tsholwa jaaka motho. (Johane 3:13; 6:38, 62; 17:4, 5) Fa a ne a le sebopiwa sa semoya kwa legodimong, Jesu o ne a na le kamano e e kgethegileng le Jehofa.
11. Baebele e bontsha jang gore Jesu ke Morwa yo o rategang thata wa ga Jehofa?
11 Jesu ke Morwa yo o rategang thata wa ga Jehofa—mme ka lebaka le le utlwalang. O bidiwa “leitibolo la popo yotlhe,” ka gonne ke ene wa ntlhantlha go bopiwa ke Modimo. * (Bakolosa 1:15) Go na le sengwe gape se se dirang gore Morwa yono e nne yo o rategang thata. Ke ‘Morwa yo o tsetsweng a le esi.’ (Johane 3:16) Seno se raya gore Jesu ke ene fela yo Modimo a neng a mmopa ka tlhamalalo. Gape, Jesu ke ene fela yo Modimo a neng a mo dirisa fa a ne a bopa dilo tsotlhe tse dingwe. (Bakolosa 1:16) Jesu gape o bidiwa “Lefoko.” (Johane 1:14) Seno se raya gore e ne e le mmueledi wa Modimo, mme ga go pelaelo gore o ne a fetisetsa melaetsa le ditaelo tsa ga Rraagwe mo baneng ba bangwe ba ga Rraagwe, ba semoya le ba batho.
12. Re itse jang gore Morwa wa leitibolo ga a lekane le Modimo?
12 A Morwa yono wa leitibolo o lekana le Modimo, jaaka fa bangwe ba dumela gore ba a lekana? Baebele ga e rute jalo. Jaaka re bone mo serapeng se se fetileng, Morwa o ne a bopiwa. Ka jalo ga go pelaelo gore o na le tshimologo, fa Jehofa Modimo ene a se na tshimologo kgotsa bokhutlo. (Pesalema 90:2) Morwa yono yo o tsetsweng a le esi ga a ise a ko a ikakanye a lekana le Rraagwe. Baebele e ruta ka tlhamalalo gore Rara o mogolo mo go Morwa. (Johane 14:28; 1 Bakorintha 11:3) Jehofa ke ene fela “Modimo Mothatayotlhe.” (Genesise 17:1) Ka jalo, ga go na ope yo o lekanang le ene. *
13. Baebele e kaya eng fa e bitsa Morwa e re ke “setshwano sa Modimo yo o sa bonaleng”?
13 Jehofa le Morwawe wa leitibolo ba feditse dingwaga di le dibilione ba le mmogo—bogologolo pele ga go bopiwa lefatshe le magodimo a a tletseng dinaledi. A bo ba tshwanetse ba bo ba ne ba ratana thata jang ne! (Johane 3:35; 14:31) Morwa yo o rategang yono o ne a tshwana le Rraagwe. Ke gone ka moo Baebele e bitsang Morwa yono e re ke “setshwano sa Modimo yo o sa bonaleng.” (Bakolosa 1:15) Ee, fela jaaka ngwana wa mosimane a ka tshwana thata le rraagwe ka ditsela di le dintsi, Morwa yono wa selegodimo le ene o ne a na le dinonofo tsa ga Rraagwe le botho jwa gagwe.
14. Go ne ga tla jang gore Morwa yo o tsetsweng a le esi wa ga Jehofa a tsalwe jaaka motho?
14 Morwa wa ga Jehofa yo o tsetsweng a le esi o ne a dumela go tswa kwa legodimong mme a tla mo lefatsheng go tla go tshela jaaka motho. Mme o ka nna wa ipotsa go re, ‘Go ne ga tla jang gore sebopiwa sa semoya se tle go tsalwa jaaka motho?’ Gore seno se direge, Jehofa o ne a dira kgakgamatso. O ne a fetisetsa botshelo jwa Morwawe wa leitibolo go tswa kwa legodimong mme a bo tsenya mo popelong ya kgarebane ya Mojuda e bong Marea. Ga go monna ope yo o neng a nna le seabe mo go tsalweng ga gagwe. Ka jalo, Marea o ne a tsala morwa yo o itekanetseng mme a mmitsa Jesu.—Luke 1:30-35.
JESU E NE E LE MOTHO YO O NTSENG JANG?
15. Ke ka ntlha yang fa re ka bolela gore Jesu o dira gore re itse Jehofa botoka?
15 Se Jesu a neng a se bua le se a neng a se dira fa a ne a le mo lefatsheng se re thusa go mo itse sentle. Mo godimo ga moo, Jesu o dira gore re itse Jehofa botoka. Ke ka ntlha yang fa go ntse jalo? Gakologelwa gore Morwa yono ke setshwano se se feletseng sa ga Rraagwe. Ke gone ka moo Jesu a neng a raya mongwe wa barutwa ba gagwe a re: “Yo o mponeng o bone le Rara.” (Johane 14:9) Dibuka tse nnè tsa Baebele tse di bidiwang Diefangele—Mathaio, Mareko, Luke le Johane—di re bolelela go le gontsi ka botshelo jwa ga Jesu Keresete, se a neng a se dira le botho jwa gagwe.
16. Molaetsa wa konokono wa ga Jesu e ne e le ofe, mme dithuto tsa gagwe di ne di tswa kwa go mang?
16 Jesu o ne a itsege e le “Moruti.” (Johane 1:38; 13:13) O ne a ruta batho eng? Molaetsa wa gagwe wa konokono e ne e le wa “dikgang tse di molemo tsa bogosi”—ke gore, Bogosi jwa Modimo, e leng puso ya selegodimo e e tla busang lefatshe lotlhe le go tlisetsa batho ba ba kutlo masego a a nnelang ruri. (Mathaio 4:23) Molaetsa ono o ne o tswa kwa go mang? Jesu ka boene o ne a re: “Se ke se rutang ga se sa me, mme ke sa yo o nthomileng,” e leng Jehofa. (Johane 7:16) Jesu o ne a itse gore Rraagwe o ne a batla gore batho ba utlwe dikgang tse di molemo tsa Bogosi. Mo Kgaolong ya 8, re tla ithuta go le gontsi ka Bogosi jwa Modimo le se bo tla se dirang.
17. Jesu o ne a ruta kae, mme ke ka ntlha yang fa a ne a tsaya matsapa a a kalo go ruta batho?
17 Jesu o ne a ruta kae? Gongwe le gongwe kwa a neng a fitlhela go na le batho gone—mo mafelong a selegae le mo ditoropong, mo metseng, mo marekisetsong le mo magaeng a bone. Jesu o ne a sa lebelela gore batho ba tle kwa go ene. Ke ene a neng a ya kwa go bone. (Mareko 6:56; Luke 19:5, 6) Ke ka ntlha yang fa Jesu a ne a tsaya matsapa a a kalo a bo a dirisa nako e ntsi jaana a rera e bile a ruta? Ka gonne e ne e le thato ya Modimo gore a dire jalo. Jesu o ne a dira thato ya ga Rraagwe ka metlha. (Johane 8:28, 29) Mme go ne go na le lebaka le lengwe gape le le neng le dira gore a rere. O ne a tlhomolwa pelo ke boidiidi jwa batho ba ba neng ba tla go mmona. (Mathaio 9:35, 36) Baeteledipele ba bone ba bodumedi, ba ba tshwanetseng go ka bo ba ne ba ba ruta boammaaruri ka Modimo le ka maikaelelo a gagwe, ba ne ba ba tlhokomologile. Jesu o ne a itse gore batho ba ne ba tlhoka go utlwa molaetsa wa Bogosi fela thata.
18. Ke dinonofo dife tsa ga Jesu tse o bonang di ratega thata?
18 Jesu o ne a rata batho thata. Ka jalo, ba bangwe ba ne ba mo fitlhela e le motho yo o atamelesegang e bile a le pelonomi. Tota le bana ba ne ba ikutlwa ba gololesegile fa ba na le ene. (Mareko 10:13-16) Jesu o ne a se na tlhaolele. O ne a ila ditiro tsa boferefere le tshiamololo. (Mathaio 21:12, 13) Ka nako ya fa basadi ba ne ba tseelwa kwa tlase mme ba newa ditshiamelo di se kae fela, ene o ne a ba tshwara ka tsela e e nang le seriti. (Johane 4:9, 27) Jesu o ne a le boikokobetso ka tsela ya mmatota. Nako nngwe o ne a tlhapisa barutwa ba gagwe dinao, e leng tiro e gantsi e neng e dirwa ke motlhanka wa maemo a a kwa tlase.
19. Ke sekai sefe se se bontshang gore Jesu o ne a amega thata ka dilo tse ba bangwe ba neng ba di tlhoka?
19 Jesu o ne a amega thata ka dilo tse batho ba neng ba di tlhoka. Seno se ne sa lemotshega sentle fa a ne a dira dikgakgamatso tsa go fodisa batho, a tlhotlhelediwa ke moya wa Modimo. (Mathaio 14:14) Ka sekai, monna mongwe yo o neng a tshwerwe ke lepero o ne a tla kwa go Jesu mme a re: “Fa fela o batla, o ka nntlafatsa.” Jesu o ne a tlhaloganya sentle botlhoko jo monna yono a neng a bo utlwa le go boga ga gagwe. O ne a tlhotlheletsega go mo tlhomogelo pelo mme a otlolola lebogo la gagwe a ama monna yono, a re: “Ke a batla. Ntlafala.” Mme monna yo o lwalang a fola! (Mareko 1:40-42) A o kgona go akanya kafa monna yoo a tshwanetseng a bo a ile a ikutlwa ka gone?
GO IKANYEGA GO YA BOKHUTLONG
20, 21. Jesu o ne a tlhoma jang sekao sa go ikobela Modimo ka boikanyegi?
20 Jesu o ne a re tlhomela sekao se se molemo thata sa go ikobela Modimo ka boikanyegi. O ne a nna a ntse a ikanyega mo go Rraagwe wa selegodimo le fa a ne a lebana le maemo, dikganetso le dipogo tsa mefuta yotlhe. Jesu o ile a kgona go emelana ka katlego le diteko tsa ga Satane a nitame. (Mathaio 4:1-11) Nako nngwe bangwe ba losika lwa ga Jesu ba ne ba sa dumele mo go ene, e bile ba ne ba re “o latlhegetswe ke tlhaloganyo.” (Mareko 3:21) Mme Jesu o ne a se ka a ba letla go mo tlhotlheletsa; o ne a tswelela fela a ntse a dira tiro e Modimo a neng a e mo neile gore a e dire. Le fa a ne a tlhapadiwa le go gobololwa, Jesu o ne a nna a ikgapile, le ka motlha a sa leke go gobatsa baganetsi ba gagwe.—1 Petere 2:21-23.
21 Jesu o ne a nna a ntse a ikanyegile go fitlha a swa loso lo lo setlhogo—a bolawa ke baba ba gagwe. (Bafilipi 2:8) Ela tlhoko gore ke dilo dife tse a neng a di itshokela mo letsatsing la gagwe la bofelo mo lefatsheng pele a swa. O ne a tshwarwa, a latofadiwa ke basupi ba maaka, a atlholwa ke baatlhodi ba ba bosula, a jewa ditshego ke digopa tsa batho le go tlhokofadiwa ke masole. Fa a ne a kokotetswe mo koteng, o ne a goa jaana pele fela ga a swa: “Go diragaditswe!” (Johane 19:30) Le fa go ntse jalo, mo letsatsing la boraro fa Jesu a sena go swa, Rraagwe wa selegodimo o ne a mo tsosa mo baswing e le motho wa semoya. (1 Petere 3:18) Dibeke di le mmalwa morago ga moo, a boela kwa legodimong. Fa a le koo, o ne a “nna kafa seatleng sa moja sa Modimo” mme a letela go newa bogosi.—Bahebera 10:12, 13.
22. Jesu o ne a fitlhelela eng ka go nna a ikanyegile go fitlha a swa?
22 Jesu o ne a fitlhelela eng ka go nna a ikanyegile go fitlha a swa? Loso lwa ga Jesu lo re bulela tshono ya go bona botshelo jo bo sa khutleng mo lefatsheng la paradaise, e leng se se dumalanang le boikaelelo jwa ga Jehofa jwa kwa tshimologong. Mo kgaolong e e latelang, re tla bona gore loso lwa ga Jesu lo dira jang gore seo se kgonege.
^ ser. 7 Go bona tlhaloso ya boporofeti jwa ga Daniele jo bo neng jwa diragadiwa mo go Jesu, bona setlhogo sa Dintlha Tse di Oketsegileng, mo ditsebeng 197-9.
^ ser. 11 Jehofa o bidiwa Rara ka gonne ke ene Mmopi. (Isaia 64:8) E re ka Jesu a bopilwe ke Modimo, o bidiwa Morwa Modimo. Barwa ba bangwe ba semoya mmogo le Adame le bone ba bidiwa bomorwa Modimo ka ntlha ya one mabaka ano.—Jobe 1:6; Luke 3:38.
^ ser. 12 Go bona bosupi jo bo oketsegileng jwa gore Morwa wa leitibolo ga a lekane le Modimo, bona setlhogo sa Dintlha Tse di Oketsegileng, mo ditsebeng 201-4.


text:
Matseno
Yunibesiti ya Bokone-Bophirima (YBB) e ikemiseditse fela thata go sireletsa tshedimosetso/deitha ya poraefete. Polelo eno ya polokodiphiri e tlhalosa gore ke ka ntlha yang e bile ke jang re kokoanyang tshedimosetso ya poraefete le go e dirisa e bile e re naya tshedimosetso ka ditshwanelo tsa batho malebana le tshedimosetso ya botho. E amana le tshedimosetso yotlhe ya poraefete e batho ka bobone le bana-le-seabe ba bangwe ba e nayang Yunibesiti, Yunibesiti e ka nna ya dirisetsa tshedimosetso ya porofaete eo e e neilweng maikaelelo a a tlhalosiwang mo polelong eno ya polokodiphiri kgotsa go ya ka fa go tlhalosiwang ka gone ka nako ya fa e kokoanngwa.
Ditlhaloso
Jaaka fa di dirisiwa mo polelong eno ya polokodiphiri, “YBB", “rona” di raya Yunibesiti ya Bokone-Bophirima le/kgotsa mongwe fela yo e leng leloko la yone yo o ka nnang a baakanya tshedimosetso ya poraefete ya motho yo tshedimosetso e leng ka ga gagwe..
Mo polelong eno ya polokodiphiri, re bua ka motho yo tshedimosetso e leng ka ga gagwe/tshedimosetso epe fela e e tlhalosiwang jaaka deitha ya poraefete kgotsa tshedimosetso ya poraefete. Gape go berekana, go kokoanya, go sireletsa kgotsa go boloka tshedimosetso ya poraefete re go bitsa ka kakaretso re re ke go baakanya tshedimosetso eo ya poraefete.
“Motho yo tshedimosetso e leng ka ga gagwe” e raya motho yo tshedimosetso ya poraefete e amanang le ene. Batho ba tshedimosetso e leng ka ga gagwe ba ka akaretsa ba ba latelang mme legale ga se bone botlhe:
- Baithuti ba ka moso
- badira-kopo ba baithuti
- Baithuti botlhe ba ba ikwadisitseng
- baakatemi-bagolo ba morago ga gerata ya bongaka
- baithuti ba nako e e fetileng
- ba go ka diregang gore ba thapiwe
- Maloko otlhe a badiri ba YBB
- maloko a a kwantle a komiti
- patlisiso
- batsayakarolo mo patlisisong
- bakwadi
- maloko a lekgotla
- Batlamela ka ditirelo, batlamela ka dithoto, dikonteraka tse di ikemetseng ka nosi
- mekgatlho ya tirisano mmogo
- mekgatlho e e duleng mo go e megolo
- baetleetsi ka madi
- baeng
- maloko a setšhaba
- Monaleseabe ope fela yo mongwe wa YBB, yo tshedimosetso ya poraefete e tsewang mo go ene, e bo e baakanngwa kgotsa e latlhwa
- Motho ope fela yo mongwe yo YBB e ka nnang ya inaakanya le ene nako le nako, go sa kgathalatsege gore a motho yoo ke motho wa tlhago kgotsa ke motho wa semolao.
“Tshedimosetso ya poraefete” e kaya tshedimosetso e amanang le motho wa tlhago yo o kgonang go tlhaolwa le go tshela, mme moo go kgonegang gone, motho wa semolao yo o kgonang go tlhaolwa, go akaretsa le tshedimosetso e e latelang mme ga go felele ka yone:
- tshedimosetso e e amanang le lotso, bong, go ithwala, boemo jwa lenyalo, morafe, moratshwana kgotsa lotso lwa gagwe, mmala, mokgwa wa go robalana, dingwaga tsa bogodi, pholo ya mo mmeleng kgotsa ya mo tlhaloganyong, boitekanelo, bogole, bodumedi, segakolodi, tumelo, ngwao, puo le tsalo ya motho;
- Tshedimosetso e e amanang le thuto kgotsa le hisitori ya motho ya tsa kalafi, ditšhelete, bokebekwa kgotsa bothapi;
- Nomore epe fela e e ka tlhaolang motho, setshwantsho, aterese ya imeile, aterese ya bonno, nomore ya mogala, tshedimosetso ya lefelo, go tlhaola motho mo inthaneteng kgotsa dikabelotiro tse dingwe tsa motho ;
- tshedimosetso epe fela ya thutatshelo ka motho ;
- dikgopolo tsa motho ka namana, maikutlo kgotsa dikeletso tsa gagwe ;
- molaetsa o o rometsweng ke motho o o lebegang kgotsa o ka phepafalo e leng wa poraefete kgotsa wa khupamarama kgotsa molaetsa o mongwe oo o ka nnang wa senola diteng tsa molaetsa wa ntlha ;
- maikutlo kgotsa dikgopolo tsa motho yo mongwe ka ga motho ; le
- leina la motho fa le tlhaga le na le tshedimosetso e nngwe ya poraefete e e amanang le motho yoo kgotsa moo go tlhagisiwa ga leina ka bolone go tla senolang tshedimosetso e e leng ka ga motho yoo.
Mabaka a rona a semolao a go baakanya tshedimosetso ya poraefete
Molao o ka nna wa batla gore Yunibesiti e tlhalose mabaka a semolao a re ikaegileng ka one mo polelong eno ya polokodiphiri gore go tlhotlhwe tshedimosetso ya poraefete. Mo mabakeng a a ntseng jalo, Yunibesiti e ikaegile ka boemo bo le bongwe kgotsa a le mmalwa a a latelang a go baakanya tshedimosetso:
- Kgatlhego ya rona ya mmatota ya go romelela bana-le-seabe botlhe tshedimosetso le ditirelo ka katlego le go dira ka katlego ga kgwebo ya rona ka fa molaong le kgatlhego ya mmatota ya badirisi ba rona ya go amogela ditirelo tsa seporofešenale go tswa mo go rona (fa fela e le gore ditirelo tseo ga di kgoreletsane le ditshwanelo dipe tsa batho ba tshedimosetso e leng ka ga bone.);
- Kgatlhego ya mmatota ya go tlhama le go tokafatsa kgwebo ya rona, ditirelo le dimpho;
- Go diragatsa patlafalo epe ya molao, molawana kgotsa setlamo sa seporofešenale se re leng maloko a sone;
- Go diragatsa maikarabelo a rona ka fa tlase ga thulaganyo ya konteraka/tumalano le bana-le-seabe botlhe; kgotsa
- Fa go sena boemo bope jo bongwe jwa go e baakanya, fa motho yo tshedimosetso e leng ka ga gagwe a dumetse gore re baakanye tshedimosetso ya gagwe ya poraefete ka boikaelelo bongwe jo bo maleba.
Go baakanya tshedimosetso ya poraefete kwa YNNU
Go baakanya tshedimosetso ya poraefete kwa YBB
Mefuta ya tshedimosetso ya poraefete e gantsi e tla kokoanngwang ke YBB le go e bolokela maikaelelo a yone e ka bonwa go tswa mo lenaaneng mefuta ya tshedimosetso ya poraefete le le gatisitsweng mo webosaeteng ya Yunibesiti. Lenaane leno le ka tlhabololwa nako le nako.
Yunibesiti e dirisa jang tshedimosetso ya gago ya poraefete?
YBB e kokoanyetsa tshedimosetso ya poraefete fela maikaelelo a a kgethegileng, a a tlhalositsweng sentle le a a leng ka fa molaong, a a amanang le tiro e e dirwang ke YBB.
Wena, jaaka motho yo tshedimosetso e leng ka ga gagwe, o tla lemotshiwa ka boikaelelo jono.
YBB e tla itsise motho yo tshedimosetso e leng ka ga gagwe ka dilo tse di latelang:
- Gore tshedimosetso ya poraefete e kokoantswe go tswa kae
- Gore tshedimosetso ya poraefete ga e a kokoanngwa go tswa kae
- Motswedi wa tshedimosetso ya poraefete e e kokoantsweng
- Boikaelelo jwa go kokoanngwa ga tshedimosetso ya poraefete
- Gore a go kokoanngwa ga tshedimosetso ke ga boithaopo kgotsa a go a patelediwa
- Go tweng fa motho yo tshedimosetso e leng ka ga gagwe a sa re neye tshedimosetso ya gagwe ya poraefete?
- Melao e e letlelelang go kokoanngwa ga deitha
- Fa boikaelelo jwa yone e le go romelela motsenela-tumalano wa boraro tshedimosetso ya poraefete.
YBB e tla dirisetsa tshedimosetso ya gago ya poraefete boikaelelo jo e kokoanyeditsweng jone le jo go dumalanweng ka jone. Mo godimo ga moo, fa go tlhokega, tshedimosetso ya gago ya poraefete e ka nna ya bolokelwa mabaka a semolao kgotsa a go dira patlisiso.
Tshenolo/thomelo ya tshedimosetso
YBB e tla tsaya dikgato tsotlhe tse di utlwalang go tlhomamisa gore tshedimosetso ya poraefete ga e senolelwe batsenela-tumalano bape ba boraro, ntle le mo maemong mangwe a a rileng a a letleletsweng. YBB e na le dithulaganyo tsa go tlhomamisa gore Yunibesiti e tsamaisana le dipatlafalo tsa poraefete tse di tlhalosiwang ke Molao wa Tshireletso ya Tshedimosetso ya Poraefete.
Go fetisetsa tshedimosetso ka kwa ga melelwane
Fa Yunibesiti e baakanya tshedimosetso epe ya poraefete, tshedimosetso eno ya poraefete e ka nna ya fetisediwa le go bolokwa ka kwa ntle ga Repaboliki ya Aforikaborwa fa fela:
- naga e nngwe e na le tshireletso e e lekaneng ya tshedimosetso ya poraefete; le/kgotsa
- Ka fa tlase ga tumalano e e diragatsang dipatlafalo tsotlhe tsa go fetisediwa ga tshedimosetso ya poraefete ka kwa ga melelwane ya Repaboliki ya Aforikaborwa.
Go fetisetsa tshedimosetso ya poraefete go batlamela ka dithoto ba e leng batsenela-tumalano ba boraro
Yunibesiti e ka nna ya fetisetsa kgotsa ya senolela tshedimosetso ya poraefete e re e baakanyang kwa dikonterakeng tsa batsenela-tumalano ba boraro, dikonteraka-potlana, le/kgotsa tse di duleng mo go tse dikgolo le tse di nnang maloko a tsone ka fa tlase ga maemo a a letleletsweng.
Disefara tse di dirang gore didirisiwa tsa rona tsa IT di dire sentle di ka tswa di le kwa disenthareng tse di sireletsegileng tsa deitha mo mafelong a mangwe a lefatshe, e bile tshedimosetso ya poraefete e ka nna ya bolokwa kwa go epe ya tsone.
Batlamela ka ditirelo ba e leng batsenela-tumalano ba boraro ba ka nna ba dirisa dikonteraka-potlana tsa bone tsa batsenela-tumalano ba boraro ba ba kgonang go fitlhelela tshedimosetso ya poraefete. Pholisi ya Yunibesiti ke go dirisa batlamela ka ditirelo ba batsenela-tumalano ba bararo gore ba ba tlamegang go boloka maemo a a tshwanetseng a tshireletso le a khupamarama gore ba baakanye tshedimosetso ya poraefete fela ka tsela e Yunibesiti e ba laetseng ka yone, le go diragatsa maikarabelo a bone go ya go fitlha go ditlamo-potlana tse di baakanyang tshedimosetso eo.
Ditshenolo tse dingwe tsa tshedimosetso
Yunibesiti e ka nna ya senola tshedimosetso ya poraefete ka fa tlase ga maemo a a latelang:
- Go bagakolodi ba tsa seporofešenale, ka sekai, difeme tsa semolao, go ya ka fa go tlhokegang ka gone gore di kgone go tlhomamisa, go diragatsa kgotsa go sireletsa ditshwanelo tsa rona tsa semolao le go bona kgakololo ka ga go tsamaisa kgwebo ya rona. Bagakolodi bano baka nna ba newa tshedimosetso ya poraefete ka fa go tlhokegang ka gone ka ga ditirelo tse ba tlileng go tlamela ka tsone;
- Fa e kopilwe ke motho yo tshedimosetso e leng ka ga gagwe;
- Gore e isiwe go setheo sa molao le tolamo, bathati ba taolo le ditheo tse dingwe tsa puso le go ditheo tsa seporofešenale, jaaka go batliwa ke le/kgotsa tumalanong le molao kgotsa molawana o o dirang. Gape Yunibesiti e ka nna ya boeletsa le go dirisa tshedimosetso ya poraefete go tlhotlhomisa gore a lekwalotetla le a batlega.
- Fa yunibesiti e na le boikarabelo kgotsa tshwanelo ya go senola tshedimosetso go ya ka molao ope o o tlhomilweng le/kgotsa go ya ka melawana ya intaseteri;
- Gore a Yunibesiti e dumela gore go a tlhokega go sireletsa ditshwanelo tsa rona;
- Fa go tlhokega go ya ka dithulaganyo dipe tsa tiro le/kgotsa tsa semolao.
Tshireletso ya tshedimosetso
Yunibesiti e patelesega go nna le tshireletso e e lekaneng ya tshedimosetso ya poraefete e re nang le yone le go thibela go fitlhelelwa le go dirisiwa ga tshedimosetso ya poraefete ke ba ba sa laolelwang go dira jalo. Yunibesiti e tla tlhoma ditekanyetso-kakaretso tse di amogetsweng tsa thekenoloji le tshireletsego e e dirisiwang gore go sirelediwe tshedimosetso ya poraefete gore e se ka ya latlhega, ya dirisiwa ka tsela e e sa tshwanelang, ya fetolwa kgotsa ya senngwa. Batho ba ba neilweng taolong ya go dira jalo ke bone fela ba ba ka fitlhelelang tshedimosetso ya poraefete, batho bao ba dumetse gore ba tla boloka khupamarama ya tshedimosetso eno ya poraefete.
Le fa re dirisa dikgato tse di tshwanetseng tsa tshireletsego fa re sena go amogela tshedimosetso ya poraefete, go romela ga tshedimosetso ya ka namana ka inthanete (go akaretsa le ka imeile) ga go ko le ka motlha e nna go go sireletsegileng ka botlalo. Yunibesiti e leka go sireletsa tshedimosetso ya gago ya poraefete mme e ka se tlhomamise gore tshedimosetso e e rometsweng kwa go rona kgotsa ke rona e sireletsegile.
Yunibesiti e tswelela e sa kgaotse go tlhatlhoba mekgwa yotlhe ya tshireletsego le dithulaganyo tse di amanang le gone go tlhomamisa gore tshekatsheko ya poraefete ya batho botlhe ba tshedimosetso e leng ka ga bone e nna e sireletsegile.
Dipholisi tsa YBB tsa tshireletso le mekgwatsamaiso ya teng:
- Tshireletsego ya Sebele;
- Tshireletsego ya neteweke ya dikhomphiutha;
- Phitlhelelo ya tshedimosetso ya poraefete;
- Ditlhaeletsano tse di sireletsegileng;
- Tshireletso ya go direla ditiro tsa rona dikonteraka;
- Go boloka le go anamisa tshedimosetso;
- Mokgwa o o amogelesegang wa tiriso ya tshedimosetso ya poraefete;
- Mathata a tsa puso le taolo;
- Phitlhelelo ya madi le tiriso ya tshedimosetso ya poraefete;
- Go dira dipatlisiso le go tsibogela ditiragalo tsa tshireletsego.
Fa yunibesiti e dira dikonteraka le batsenela-tumalano ba boraro, re tlhoma tshireletso e e tshwanetseng, maikarabelo ka dilo tsa poraefete le tsa khupamarama mo batsenela-tumalanong bano go tlhomamisa gore tshwanetseng ya poraefete e re ikarabelang ka yone, e bolokwa e sireletsegile.
Yunibesiti e tla tlhomamisa gore ope fela yo re mo romelelang tshedimosetso ya poraefete o dumalana go boloka tshedimosetso eno ya poraefete e le mo boemong jo e sireleditsweng ka jone jaaka re patelesega gore dira jalo.
Ditshwanelo tsa motho yo tshedimosetso e leng ka ga gagwe
Batho ba tshedimosetso e leng ka ga bone ba ka tswa ba na le ditshwanelo dingwe mo molaong malebana le tshedimosetso ya poraefete e ba nang le yone. Batho ba tshedimosetso e leng ka ga bone ba na le tshwanelo ya go:
- Bona netefatso ya gore a Yunibesiti e baakanya tshedimosetso ka ga gagwe, e amogela khopi ya gagwe ya tshedimosetso ya poraefete le go amogela tshedimosetso e e rileng ka ga gore ke jang e bile ke leng Yunibesiti e baakanyang tshedimosetso ya poraefete.
- Kopo ya go newa tshedimosetso ya poraefete e tshwanetse go tlhabololwa kgotsa go netefadiwa mo e leng boammaaruri gone (s.k. Phetogo ya aterese) le go nna le tshedimosetso e e sa felelang ya poraefete.
Tshwanelo ya go phimola go baakanngwa ga tshedimosetso ya poraefete go ya ka mabaka a a latelang:
- Tshedimosetso ya poraefete ga e tlhole e tlhokega malebana le boikaelelo jwa jo e neng e kokoanyeditswe jone le jo e neng e tlhotlhelwa jone;
- Fa motho yo tshedimosetso e leng ka ga gagwe a gogela morago tumelelo ya gagwe mme Yunibesiti e sena mabaka a mangwe a semolao a go baakanya tshedimosetso ya poraefete;
- Mabaka a rona a go e baakanya ke gore go e baakanya go a tlhokega ka ntlha ya tshwanelo ya semolao e e neng e latelelwa ke rona kgotsa ke motsenela-tumalano wa boraro, ke batho ba tshedimosetso e leng ka ga bone go fitlha ka go baakanya tshedimosetso mme Yunibesiti ga e na mabaka-kakaretso a a utlwalang;
- batho ba tshedimosetso e leng ka ga bone go fitlha ka go dira dithulaganyo tsa go maketa;
- Tshedimosetso ya poraefete e tlhotlhilwe kgotsa e bonwe ntle le molao; kgotsa
- Tshedimosetso ya poraefete ka ga motho yo tshedimosetso e leng ka ga gagwe e tshwanetse go phimolwa gore e tsamaisane le maikarabelo a semolao a re tshwanetseng go a diragatsa.
Tshwanelo ya go baya dithibelo tsa go baakanngwa ga tshedimosetso ya poraefete go ya ka mabaka a a latelang:
- Ka nako ya go kgontsha Yunibesiti go netefatsa gore a tshedimosetso ya poraefete e boammaaruri fa motho yo tshedimosetso e leng ka ga gagwe a nganga gore tshedimosetso ya poraefete ka ga gagwe ga e boammaaruri;
- Tshedimosetso ya poraefete e baakantswe kgotsa e bonwe ntle le molao mme motho yo tshedimosetso e leng ka ga gagwe a kopa gore go nne le thibelo ya go baakanngwa ga yone mme e se ka ya phimolwa;
- Tshedimosetso ya poraefete ga e tlhole e tlhokega malebana le boikaelelo jo e bo kokoanyeditsweng le go baakanngwa ga yone mme motho yo tshedimosetso e leng ka ga gagwe o batla tshedimosetso ya poraefete go tlhomamisa, go diragatsa le go femela ditleleimi tsa semolao; kgotsa
- Ka nako ya go kgontsha Yunibesiti go netefatsa gore a mabaka a a ka fa molaong a re ikaegileng ka one a tlhokomologa tshwanelo ya motho yo tshedimosetso e leng ka ga gagwe mo e leng gore motho yo tshedimosetso e leng ka ga gagwe o ne a gana gore tshedimosetso e baakanngwe e le ka ntlha ya go bo go tlhokega gore go diragadiwe tshwanelo e e ka fa molaong e e umakilweng ke Yunibesiti.
Tshwanelo ya go gana gore tshedimosetso ya poraefete e se ka ya baakanngwa ka mabaka a a latelang:
- Mabaka a Yunibesiti a go baakanya tshedimosetso ke gore go e baakanya go a tlhokega go diragatsa tshwanelo e ka fa molaong e re nang le ona jaaka batsenela-tumalano bo bararo; kgotsa
- Boikaelelo jwa go e baakanya ke jwa go maketa.
Tshwanelo ka ga poloko ya tshedimosetso mo mafaratlhatlheng
- Tshwanelo ya go newa tshedimosetso ya poraefete go tswa kwa Yunibesiting le tshwanelo ya go romela tshedimosetso eo kwa setlamong se sengwe (kgotsa go kopa Yunibesiti go dira jalo, fa e le gore botegeniki bo dira gore seo se kgonege) fa mabaka a rona a semolao a go baakanya tshedimosetso ya poraefete a dumalana kgotsa a tlhokega gore re diragatse konteraka ya rona mo mothong yo tshedimosetso e leng ka ga gagwe mme e baakanngwa ka mokgwa o o itirisang.
Tshwanelo ya go gogela tumelelo kwa morago
- Fa Yunibesiti e baakanya tshedimosetso ya poraefete go ya ka tumelelo e e dirilweng, batho ka bongwe ba na le tshwanelo ya go gogela tumelelo ya bone kwa morago nako nngwe le nngwe. Gantsi Yunibesiti ga e baakanye tshedimosetso ya poraefete go ya ka tumelelo e e dirilweng mme re ikaega ka mabaka a mangwe a a amogelwang semolao gore re dire jalo.
Diphetogo tsa polelo ya polokodiphiri
Polelo eno ya polokodiphiri e ne ya tlhabololwa labofelo ka 2 Sedimonthole 2020.
Yunibesiti e ka nna ya tlhabolola polelo eno ya polokodiphiri nako nngwe le nngwe ka go phasalatsa tokololo e e tlhabolotsweng mo webosaeteng ya Yunibesiti. Fa go dirwa diphetogo mo polelong eno ya polokodiphiri, Yunibesiti e tla fetolwa letlha le e tlhabolotsweng ka lone mo webosaeteng le mo polelong ya polokodiphiri ka boyone. Tlhabololo e e dirilweng mo polelong ya polokodiphiri e tla simolola go dira ka letlha la tlhabololo. Ka jalo, re rotloetsa botlhe ba tshedimosetso e leng ka ga bone gore ba sekaseke polelo ya rona ya polokodiphiri nako le nako gore ba nne le kitso ya ka fa re sireletsang tshekatsheko ya poraefete ka gone.
Ikgolaganye le rone
Fa o ka nna le dipotso ka ga kitsiso eno, kgotsa o batla tshedimosetso go ya pele ka ga ditiro tsa polokodiphiri, fa o batla go gogela tumelelo ya gago kwa morago, go fitlhelela tshedimosetso ya gago ya poraefete kgotsa go e baakanya, tsweetswee ikgolaganye le rona mo dinomoreng kgotsa mo atereseng e e mo webosaeteng ya rona.


text:
Re a go rata
Re a go rata, Morena Modimo,
Ka o molemo, o rategile.
Ga o bolo go rata, go tlamela
Pele re ese re go ineele.
Iponaletse, re itshenolole,
Etela ba re leng babotlana.
O dire bonno mo pelong tsa rona,
O nne ruri morati wa mewa.
O nameditse rona ba lefatshe.
Go tswa ditsala le baratiwa.
O re gakgamatsa ka go gaisa;
ka boingotlo re tla go wena.
Re batla go kgatlha matlho a gago
Go ikgabisa ka bontle jotlhe.
Re tle re tshwanelwe ke go bulelwa
Kgoro ya manno a go a mantle.
Leba bokowa jwa botho jwa rona
Re ntse re gogwa ke tsa lefatshe;
Re bopilwe ka lorole, letsopa;
Re tshele jang jaaka baengele?
Re romele Moya wa Boitshepho,
O gorometse one molelo.
Molelo wa lorato a o tuke
Kafa o eleditseng ka gone.


text:
“Nandi o gorogile kwa dikantorong tsa Lefapha la Boitekanelo metsotso e le mmalwa pele ga ura ya borobong. E rile a tsena a gakgamadiwa ke bontsi jwa dijanaga tsa maemo tse di emisitsweng gaufi le dikantoro.”
“Badiredipuso ba amogela madi a mantsi tlhe!” A bua a le nosi.
Go ne go na le tsa maotwana a a gokeletsweng kwa morago, tsa dipeipi tse pedi tse di ntshang mosi kwa morago le tse di bulwang matlhabaphefo le ditswalo beng ba tsona emetse kgakajana le tsona.
Dikantoro tsa lefapha di ne di dikaganyeditswe ke ditlhare le malomo a mebalabala. Bojang bo ne bo le botala, go bonala fa bo nosediwa ka dinako tsotlhe. E ne e re o tsena ka dikantoro, o utlwe mowa o o tsiditsana.
“Dumelang! Ke nna Nandi Mothibi. ke tlile fano go bona rre Kgopodimetsi.”
Kgopodimetsi o ne a lelediwa mogala mme a laela gore mothusi wa gagwe a supetse Nandi gore kantoro ya gagwe e fa kae. E ne e le kantoro e kgolo, e na le malomo a go bonalang a sa tswa go kgetlhiwa kwa tshingwaneng. Go ne go na le setsidifatsi. Mo godimo ga tafole go ne go na le ditshwantsho tsa maloko a lelapa la gagwe; mogatse le bana ba babedi.
“Dumela, mma. Ke solofela fa o tsogile sentle,”Kgopodimetsi a otlolola seatla sa moja go dumedisa Nandi.
“Agee, rra. Ee, ke tsogile sentle. A rre o tsogile sentle?”
“Ee, mma. Tlhabo ya letsatsi re e bone.”
Boitumelo mo sefatlhegong sa ga Kgopodimetsi bo ne ba bakela Nandi go sa iketlang go go rileng. Bo ne ba mo gopotsa phokoje e e matlhajana le boferefere, e a neng a tlhola a tlotlelwa ka yona ke mmaagwemogolo mo dinaaneng fa a ne a sa le ngwana.
“Mme o tlaa rata go nwa eng? Re na le dinotsididi le mogodungwana.”
“Ke tlaa itumelela mogodungwana, rra.”
“Mma, re amogetse kopo ya gago ya tiro, mme e re pele ke ya kgakala ke botse gore a mme ke mogatse Otsile Mothibi wa mmegadikgang?”
“Ee, rra. Ke nyetswe ke Otsile. E le gore mogatsake ena o tsena kae mo kopong ya me ya tiro?”
“O tlaa lemoga fa re ntse re tlotla gore mogatso ke karolo e kgolo ya kopano eno.”
Nandi o ne a gakgamala. “Re tlaa bona teng!”A buela mo pelong.
Go ne ga tsena mosetsana yo mosetlhana yo moleele, a tlisitse mogodungwana. E rile a nyenya, matlho a gagwe a tlala kgalalelo. A motho yo montle! Nandi o ne a gakgamadiwa ke gore mosetsana yo, o ne a sa bitse mongwaagwe a re rre Kgopodimetsi; o ne a mmitsa ka leina la sekgoa la Andrew. E ne e le sengwe se se sa tlwaelegang mo lefelong la tiro. Kgopodimetsi o ne a lemoga gore Nandi o maketse.
“Se makale, mma. Batho ba ba dirang ka fa tlase ga me ba mpitsa ka leina. Le wena fa o ka dira fa, o tlaa feleletsa o mpitsa Andrew.”
Ba ne ba simolola go nwa mogodungwana.
“Mma, lefapha ga le tlhole le na le phatlhatiro e o tsentseng kopo ya yona.”
Nandi o ne a ipotsa gore fa phatlhatiro e sa tlhole e le teng, o bileditswe eng. O ne a simolola go utlwa monkgo wa legotlo le le suleng.
Kgopodimetsi o ne a bolelela Nandi fa e le leloko la mokgatlho o o busang.
“Re utlwile ka ‘tlhokwa la tsela gore mogatso o ntse o batlisisa modusetulo wa rona e bile o tshwere ditokomane tse di bonweng le go gatisiwa ka bokhukhuntshwane. A o itse sengwe mabapi le se ke buang ka sona?”
Nandi o ne a bona gore dilo ga di tsamae jaaka go tshwanetse; a batla a fela pelo. O ne a batla go itse gore ena o tsena jang mo tirong ya ga Otsile le gore kopano ya gagwe le Kgopodimetsi e amana jang le dipatlisiso tse di dirwang ke mogatse.
Kgopodimetsi o ne a mo kopa go se bolelele ope ka ga puisano ya bona. Nandi a dumela fela le fa letswalo la gagwe le ne le sa mo fe kagiso.
“Mma, ke filwe taelo ya go tlhola phatlhatiro e e seyong mo lefapheng. Fa o ka dirisana le rona, phatlhatiro eo ke ya gago. Kana ke bua ka maemo a a kwa godimo thata mo lefapheng. Jaanong ke kopa gore nna le wena re utlwane; o tlhaloganya sentle gore puo ya me e lebile kae!”Kgopodimetsi a leka go tlhalosa, mme Nandi a mo kopa gore a tlogele go dirisa puo e e bofitlha, a bue puophaa.
“Rra, ga ke batle go inaganela le go swetsa gore o batla go reng. Ke kopa gore o tlhalose maikaelelo a gago sentle.”
Kgopodimetsi o ne a lemoga gore Nandi ga se mofologelo o a neng a o solofetse.
“Kopo ya rona ke gore mogatso a emise ka dipatlisiso tse a tshwaraganeng le tsona. Re batla le gore a re busetse dikgatiso tsotlhe tsa ditokomane tse a nang le tsona. Ke solofela fa o ntlhaloganya jaanong.”
Nandi o ne a gagamatsa molala. “E le gore a rre o ne a ka se ke a ya kwa go Otsile mme a mo itheela? Le gona, golo fa o bua ka wena le mang kgotsa le bomang?”
Kgopodimetsi o ne a mmolelela gore maina a batho a ka mo tsenya ka kgoro ya kgolegelo, ka jalo ga a na go bua gore ba bangwe ke bomang le fa a tlhalositse kwa tshimologong gore ke leloko la mokgatlho o o busang.
“Mma, ke go bileditse kwano gore re tle go buisana. Fa o dumela go buisana le mogatso, maemo a ke ntseng ke bua ka ona ke a gago gona fela jaanong.”
Nandi o ne a kopa go bolelelwa ka ga maemo a go buiwang ka ona.
“Mma, tuelo ya kgwedi le kgwedi e ka nna dikete di le masome a matlhano a diranta. Tota nna fa ke ne ke le wena, ke ne ke se na go tlogela tšhono e e kalo e mpheta. Ga se tšhono e motho o e bonang ‘tsatsi le letsatsi.”
“Ke a go utlwa, rra. Fela ke sa ntse ke batla go itse gore ke tiro e e ntseng jang e o buang ka yona,”Nandi a bua a menne phatla, a tlhomile Kgopodimetsi matlho.
“Mma, ke maemo a botsamaisi. Jaaka ke go boleletse gore ke laetswe go tlhola phatlhatiro eo, fa o sena go e amogela, nna le wena re tlaa tsaya tshwetso ya gore o tlaa dira tiro ya mofuta mang. Tiro eo e tshwanetse e tsamaelane le kitso le maitemogelo a gago jaaka mmamelemo.”
Nandi o ne a bona fela gore golo fa o tlile go tsena mo seraing, fa a sa se kakologe go sa ntse go le gale.
“Rra, nte ke ye go ikakanya pele. Ke tlaa boela mo go wena morago ga malatsi a le mmalwa.”
“Se re diegele, mma. O nne o itse gore nako ga e lete ope.”


text:
91Ke fa Morena a raya Moše a re: “Yaa kwa go Farao, o mo ree o re: ‘Morena Modimo wa Bahebere o bua jaana a re: Lesa morafe wa me, o ye go ntirela!
2Gonne fa o sa ntse o gana go ba naya tsela, o ba thibela, 3foo letsogo la Morena le tla itaya diruiwa tsa gago tse di mo nageng, e bong dipitse le diesele le dikammele le dikgomo le dinku ka leroborobo le le setlhogo.
4Mme Morena o tla farologanya diruiwa tsa Baiseraele le tsa Baegepeto: Ga go kitla go swa sepe sa dilo tsa Baiseraele. 5Le gona Morena o beile sebaka sa teng a re: Selo se Morena o tla se dira kamoso mo lefatsheng.’ ”
6Morena a dirafatsa lefoko leo ka letsatsi la kamoso: Ga swa diruiwa tsotlhe tsa Baegepeto, mme ga se ka ga swa sepe sa diruiwa tsa Baiseraele. 7Ke fa Farao a romela go ya go tlhola, a fitlhela go sa swa sepe sa diruiwa tsa Baiseraele, mme pelo ya ga Farao ya nna e ntse e thatafetse, a se ka a rebola morafe go tsamaya.
8Jaanong Morena a raya Moše le Arone a re: “Tsayang mosidi mo leisong ka diatla tse pedi, mme a Moše a o gasetse kwa legodimong fa pele ga Farao. 9Mosidi oo o tla fetoga lerole le le boleta godimo ga lefatshe lotlhe la Egepeto; go tla tswa diso tse di rurugang, di direge ditlhagala tse di phunyegang mo bathong le mo diruiweng mo lefatsheng lotlhe la Egepeto.”
10Ba tsaya mosidi wa leiso, ba ema fa pele ga Farao, mme Moše a o gasetsa kwa godimo; ga tswa diso tse di rurugang, tsa direga ditlhagala tse di phunyegang mo bathong le mo diruiweng.
11Mme dingaka tsa palelwa ke go ema fa pele ga Moše ka ntlha ya ditlhagala; gonne dingaka di ne di dulwe ke ditlhagala le Baegepeto botlhe. 12Mme Morena a thatafatsa pelo ya ga Farao gore a se ka a ba utlwa, fela jaaka Morena a boleletse Moše.
13Morena a ba a raya Moše a re: “Phakela kamoso, o eme fa pele ga Farao, o mo ree o re: ‘Morena Modimo wa Bahebere o bua jaana a re: Lesa morafe wa me, o ye go ntirela!
14Gonne ka nako e ke tla romela dipetso tsotlhe tsa me kwa teng ga pelo ya gago le kwa batlhankeng ba gago le kwa morafeng wa gago gore o tle o itse fa go se na ope yo o tshwanang le nna mo lefatsheng lotlhe.
15Gonne nka bo ke ntshitse letsogo, ka go bolaya le morafe wa gago ka leroborobo, mo o ka bong o fedisitswe mo lefatsheng. 16Mme se ke go boloketseng bophelo ka ntlha ya sona ke go re, ke go bontshe thata ya me gore ba tumise leina la me mo lefatsheng lotlhe.
14:4
Baroma 9:17
17O sa ntse o thibela morafe wa me, o sa o lese go tsamaya. 18Bona, kamoso go le kana ke tla nesa sefako se se boitshegang thata, se go iseng go ke go ne se se tshwanang naso mo Egepeto go tloga tshimologong ya Egepeto go fitlhelela kajeno.
19Jaanong he, roma o femele diruiwa tsa gago le tsotlhe tse e leng tsa gago tse di kwa nageng; gonne batho botlhe le diruiwa tse di fitlhelwang kwa nageng, di sa tshabela kwa matlong, di tla bolawa ke sefako, di swa.’ ” 20Jaanong yo o neng a boifa lefoko la Morena mo batlhankeng ba ga Farao, a tshabisetsa ba lapa la gagwe le diruiwa tsa gagwe mo matlong. 21Mme yo o neng a sa ele lefoko la Morena tlhoko ka pelo, a lesa ba gagwe le diruiwa tsa gagwe kwa nageng.
22Jaanong Morena a raya Moše a re: “Tsholeletsa letsogo kwa godimo gore go ne sefako mo lefatsheng lotlhe la Egepeto, se rothothe batho le diruiwa le dijwalo tsotlhe tsa masimo mo lefatsheng la Egepeto.” 23Moše a tsholeletsa thobane ya gagwe kwa godimo; mme Morena a dumisa maru, a nesa sefako le ditladi tsa ratha lefatshe. Morena a nesa sefako jalo mo lefatsheng la Egepeto.
24Sefako sa na, magadima a ntse a gadima mo gare ga sefako mo go boitshegang thata; e le sefako se se iseng se ke se ne se le kalo mo lefatsheng lotlhe la Egepeto, fa e sa le setšhaba se simolola go nna mo go lone. 25Mo lefatsheng lotlhe la Egepeto sefako sa bolaya dilo tsotlhe tse di neng di le kwa nageng, batho le diruiwa. Le gona sefako sa senya dijwalo tsotlhe tsa masimo, sa roba ditlhare tsotlhe tsa naga. 26Fela mo nageng ya Gosene fa Baiseraele ba neng ba nna teng sefako sa se ka sa na.
27Ke fa Farao a roma, a bitsa Moše le Arone, a ba raya a re: “Jaanong ke leofile. Morena o siame, mme nna le morafe wa me ga re a siama.
28Nthapeleleng Morena. Ditumo tsa maru tsa Modimo le sefako le magadima di feta tekanyo. Ke tla lo lesa gore lo tsamae; ga nke ke tlhola ke lo dia.”
29Moše a mo raya a re: “E tla re ke sena go tswa mo motseng, ke tsholeletse mabogo kwa Moreneng; ditumo tsa maru di tla khutla, sefako se kgaotsa gore o tle o itse fa lefatshe e le la Morena. 30Mme ke itse gore wena le batlhanka ba gago ga lo ise lo boife Morena Modimo.”
31Letseta le garase tsa bo di sentswe; gonne garase e ne e tsetse le letseta le ne le thunya. 32Mme mabele le lebelebele tsa se ka tsa senngwa, ka e le dijwalo tsa morago.
33Jaanong ya re Moše a sena go tlogela Farao le go tswa mo motseng, a tsholeletsa mabogo kwa Moreneng, a rapela; mme ditumo tsa maru le sefako tsa khutla, pula e sa tlhole e tshologela mo lefatsheng. 34Mme ya re Farao a bona gore pula le sefako le ditumo tsa maru di khutlile, a leofela pele, a thatafatsa pelo ya gagwe, ene le batlhanka ba gagwe. 35Pelo ya ga Farao ya thatafala jalo, mme a se ka a lesa Baiseraele gore ba tsamae, jaaka Morena a ne a boleletse pele ka Moše.


text:
1201Thapelo ya go batla go femelwa mo basotling. Sefela sa go ya Tempeleng.
Ke goetse Moreneng,
ke le mo pitlaganong,
mme a nkutlwa.
2Morena, nkgolola mo molomong
wa maaka,
mo lolemeng lwa tsietso.
3O tla go nayang, a go okeletsa eng,
wena, loleme lwa tsietso?
4Metsu e e bogale ya dinatla
e e nang le magala a mohudiri!
5A tatlhego ya me wee,
ka ke jakile mo Mesege,
ka ke agile fa ditenteng tsa Ketare!
6E setse e le sebaka
se se fetang selekanyo
ke ntse ke agile fa go bona
ba ba tlhoileng kagiso.
7Nna ke wa kagiso, mme fa ke bua,
bona ba batla ntwa fela.


text:
181Morena a ba a raya Moše a re: 2“Bua le Baiseraele o ba ree o re: ‘Ke nna Morena, Modimo wa lona. 3Lo se ka lwa dira jaaka go dirwa kwa lefatsheng la Egepeto le lo neng lo agile mo go lone; lo se ka lwa dira jaaka go dirwa kwa lefatsheng la Kanana le ke tla lo isang kwa go lone; lo se ka lwa sepela ka fa mekgweng ya bone
; 4mme lo dire ka fa ditshiamelong tsa me, lo tlhokomele melao ya me go sepela ka yona. Ke nna Morena, Modimo wa lona. 5Tlhokomelang he melao ya me le ditshiamelo tsa me; motho yo o dirang ka fa tsona o tla phela ka tsona; ke nna Morena
Hes. 20:11
Baroma 10:5
Bagal. 3:12
.
6“ ‘A go se nne ope yo o nyalang yo o gaufi nae ka madi go kopana nae ka mmele. Ke nna Morena. 7O se ka wa nyalwa ke rraago le e seng go nyala mmaago; ke mmaago, ga o na go kopana nae ka mmele. 8O se ka wa nyala mosadi wa ga rraago; ke go roga rraago.
Doit. 27:20
1 Bakor. 5:1
9O se ka wa nyala kgaitsadio yo e leng morwadia rraago gongwe morwadia mmaago, le fa a tsaletswe mo gae gongwe go sele; ga o na go kopana nae ka mmele.
10O se ka wa nyala morwadia morwao gongwe morwadia morwadio; kana ke go ithogaka. 11O se ka wa nyala morwadia mosadi wa ga rraago yo o tsetsweng ke rraago yo e leng kgaitsadio; ga o na go kopana nae ka mmele. 12O se ka wa nyala rakgadiago; gonne ene le rraago ke bana ba motho. 13O se ka wa nyala mogoloa-mmaago, le fa e le mmangwanaago; gonne ba tsetswe le mmaago. 14O se ka wa roga mogoloa-rraago gongwe rangwanaago ka go nyala mosadi wa gagwe; ke mmaago. 15O se ka wa nyala ngwetsi wa gago; ke mosadi wa ga morwao; o se ka wa kopana nae ka mmele.
16O se ka wa nyala mosadi wa ga morwa-rraago; ke go mo roga.
17O se ka wa nyala mosadi le morwadie; o se ka wa mo tsaya le morwadia morwawe gongwe morwadia morwadie go kopana nabo ka mmele; ke ba losika lwa gagwe. Go re jalo ke tiro e e maswe thata.
18Le gona o se ka wa nyala bana ba motho lefufa go kopana le wa bobedi ka mmele, wa ntlha a sa ntse a phela.
19“ ‘Le gona o se ka wa atamela mosadi go kopana nae ka mmele, fa a le mo boitshekologong jwa mosese.
Hes. 18:6
22:10
20O se ka wa batela mosadi wa mongwe-ka-wena, wa itshekologa ka ene.
21O se ka wa ntsha ope wa bana ba gago go mo neela Mologe ka go mo ralatsa molelo, e se re gongwe wa itshepolola leina la Modimo wa gago. Ke nna Morena.
2 Dikg. 21:6
Pes. 106:37
Jer. 7:31
22O se ka wa robala le monna jaaka go robalwa le mosadi. Ke se se ilegang.
Gen. 19:5
Baroma 1:27
23O se ka wa ikopanya le seruiwa sepe go itshekologa ka sona; le mosadi a se ka a ema fa pele ga seruiwa go kopana naso. Ke tlhakanyo e e boitshegang.
24“ ‘Lo se ka lwa iitshekolola ka sepe sa dilo tseo; gonne baheitane ba ke tla ba lelekang fa pele ga lona ba iitshekolotse ka tsotlhe tseo. 25Lefatshe le bile le itshekologile, mme ke tla le beletsa tshiamololo ya lone gore lefatshe le tlhatse beng ba lone. 26Mme lona lo tlhokomele melao ya me le ditshiamelo tsa me; lo se ka lwa dira sepe sa maila ao, lona ba lo tsaletsweng mo gae le fa e le moeng yo o lo agetseng. 27Gonne batho ba lefatshe ba ba neng ba le teng pele ga lona ba dirile maila otlhe ao, mo lefatshe le bileng la itshekologa. 28Lefatshe le ka tloga la lo tlhatsa, fa lo le itshekolola, jaaka le tlhatsitse baheitane ba ba neng ba le teng pele ga lona. 29Gonne batho botlhe ba ba dirang sengwe sa maila ao ba tla nyelediwa mo morafeng wa ga bone.
30“ ‘Tlhokomelang he tse di beilweng ke nna gore lo se dire sepe sa mekgwa ya maila a batho ba a dirileng pele ga lona, le e seng go iitshekolola ka ona. Ke nna Morena, Modimo wa lona.’ ”


text:
The JRB presents an excerpt from Moletlo wa Manong, the award-winning Setswana novel by Sabata-mpho Mokae.
Moletlo wa Manong was recently announced as the co-winner of the 2019 Novel Award at the South Africa Literary Awards.
Moletlo wa Manong
Sabata-mpho Mokae
Xarra Books, 2018
Moletlo wa Manong, which means ‘Feast of the Vultures’, is the sequel to Mokae’s debut Ga ke Modisa (‘I Am Not My Brother’s Keeper’), which won the M-Net Literary Award for Best Novel in Setswana as well as the M-Net Film Award in 2013.
Moletlo wa Manong is the story of Otsile Mothibi, a well-respected journalist who investigates government corruption, with dramatic results. In the excerpt, Mothibi has just moved to Kimberley to start work at a provincial newspaper. As he drives into the city he and his wife talk about the contradictions of the city. Mothibi comments on the infamous Big Hole, which he says is like a mouth, wide open as if laughing at the Black people of Kimberley, whose city is known as the City of Diamonds while they have nothing to show for it.
Read the excerpt:
~~~
Teemaneng e ne e setlhefetse, go se bonolo go dumela gore ke e bontsi jwa batswakwa ba kileng ba tla kwa go yona go tla go epa dikgaraga, mme ba feleletsa ba dirile madi a mantsi jaaka matlakala. Ntle le mesima e masea le matagwa a neng a wela mo go yona nako le nako, baagi ba Teemaneng ba ne ba sa supe sepe ka monwana le fa toropo ya bona e ne e itsege lefatshe ka bophara jaaka legae la dikgaraga, e bile e diretse bangwe khumo e e boitshegang.
Mo toropong eo go ne go na le mosima o mogolo, o o boteng, o o neng o bidiwa The Big Hole. Nandi o ne a o bitsa Mosima o Mogologolo. E ne e le mosima o o tshosang e bile metsi a ona a lebega a ka nkga sebodu. Otsile o ne a bolelela Nandi fa a belaela gore go na le batho ba le bantsi ba ba swetseng mo go ona.
‘Ga ke bone fa mongwe a ka ithabuetsa mo metsing a a leswe jaana go ya go batla motho yo o wetseng mo. Ka gongwe fa e le katse kgotsa ntšwanyana, ba ka e batla ba sa kgaotse, mme fa e le motho gone, lebala!’
Nandi o ne a tshwantshanya Mosima o Mogolo le legano le le bulegileng, le le tshegang baagi ba Teemaneng ka ba latlhegetswe ke dikgaraga tse di neng di ka ba direla khumo mme ba sala ba le basetlha fela jaaka naga e iteilwe ke komelelo e kgolo.
Otsile o gorogile kwa dikantorong tsa City News ka ura ya borobedi mo mosong. Badirikaene ba ne ba ntse ba goroga ka bongwe ka bongwe go fitlhela ba felela botlhe ka ura ya borobong.
Selo sa ntlha se a se lemogileng e ne e le gore go ne go se na babegadikgang, le fa e ka nna batsayaditshwantsho ba Bantsho kwa City News. Batho botlhe ba ba neng ba dira mo kantorong ya dikgang e ne e le Makgowa. Selo seo se ne sa mo tshwenya thata.
O ne a ipotsa gore go tla jang gonne bontsi jwa baagi ba Teemaneng jo bo neng bo buisa City News letsatsi le letsatsi e ne e le Bantsho. Tota le ba go begwang ka bona letsatsi le letsatsi, e ne e le Bantsho. O ne a simolola ka go ipotsa gore a mme babegadikgang ba Makgowa ba tlhaloganya matshelo a bontsi jwa baagi ba Teemaneng, ka gonne ba ne ba sa tshele le bona.
‘E tlaa re re re ke dipitse, ra bona ka mebala!’
Kopano ya moso le moso ya bobegadikgang e ne ya tshwarwa ka ura ya borobong fa ba sena go goroga botlhe mo tirong. Morulaganyi wa City News, Malcolm Bells, o ne a itsise Otsile go badirikaene semmuso.
‘Bagaetsho, ke rata go tsaya tšhono eno go le itsise mmegadikgang yo mogolwane yo o simololang tiro gompieno. Rre yo le mmonang fa yo, ke Otsile Mothibi. Ke mmegadikgang yo o dirileng dithuto tsa gagwe tsa bobegadikgang kwa Yunivesithing ya Lejeleputswa, e bile o na le maitemogelo a dingwaga di le dintsi mo kantorong ya dikgang. O kile a direla makwalodikgang a kwa New York le London. Ke mmegadikgang yo o tlhwatlhwa. Ke solofela fa rotlhe re tlile go dirisana le ena ka botswapelo.’
Botlhe ba ne ba opa diatla. Bells o ne a otlolola seatla go amogela Otsile.
‘Rre Mothibi, re solofela fa o tlile go nna le bokamoso jo bo phatsimang mo City News. Re a go amogela, rra.’
‘Ke a leboga, rra. Le nna ke na le tsholofelo ya gore ke tlile go itumelela go dira le lona lotlhe.’
Morago ba ne ba buisana ka tiro ya bona ya letsatsi leo. Otsile o ne a solofetse gore mo letsatsing la gagwe la ntlha kwa tirong, o tlaa pata mmegadikgang mongwe go ya kwa dikopanong le mekgape e mengwe ya letsatsi. O ne a makala fa morulaganyi a mmotsa gore o tlile go tlhola a dira eng.
‘Ke ne ke solofetse gore rre o tlaa mpha mongwe wa babegadikgang gore ke tlhole le ena ke tle ke bone gore mang ke mang mo tikologong eno,’ Otsile a araba.
‘Rre Mothibi, itse gore ga o tlhole o direla lekwalodikgang le le tswang gabedi mo bekeng la Ntome Tsebe. Rona mo City News re ntsha lekwalodikgang letsatsi le letsatsi. Ga re na nako e ntsi ya go tlhola re sasanka le mebila ya Teemaneng re patile badirikarona. O tshwanetse go tla ka leano.’
Bells o ne a mo fa seripagare sa ura gore a tle ka dikakanyo tsa gore o tlile go kwala ka ga eng mo letsatsing leo. Go ne go utlwala gore Bells ga a tshitshinye, o a laela.
‘Banna! Ga e ne, e a komakoma,’ a bua a le nosi mosimane wa Morolong. A tswela kwa ntle, a ntsha mogala wa gagwe mme a leletsa mongwe.
Tiring, tiring. Tiring, tiring. Tiring, tiring.
‘Thaka, a simolotse Makgowa a mpontsha sepoko sa motshegare ke ise ke bee le lešago le le lengwe fa fatshe. Ba setse ba mpatla dikgang ke se na le diura tse pedi ke le mo tirong,’ a bolelela Tshidiso, tsala ya gagwe ya mmegadikgang kwa seteišeneng sa radio sa loago sa Teemaneng.
Tshidiso a swa ka ditshego.
‘Thaka, o se re ke a go tshega. Kana losologolo ditshego, wa mma! O a re Makgowa a go batla dikgang o le magorogomaswa? A ba a tsenwa?’ Tshidiso a mmotsa potso ntswa a itse karabo.
‘Thaka, nthuse ka dikgang o tlogele go nja ditshego. Kana golo fa e bile ke a roroma.’
Tshidiso o ne a mmolelela gore mafokisi a mararo a mo Teemaneng a letse a tshwerwe ka dikgaraga kwa Mangaung mo bosigong jo bo fetileng. Go ya ka Tshidiso, mafokisi a ne a ile go iphanya ka bomme ba ba gwebang ka thobalano mme ya re dimpa di kua mosi, ba gana go ba duela. Yo mongwe wa bomme bao o ne a bona sengwe se se tshwanang le kgaraga mo sejanageng sa mafokisi, mme a se phamola. Morago o ne a ba tshosetsa ka gore fa ba sa duele, o tlaa ya go ba tshwarisa mme ba nagana gore o dira matshosetsi a a sa reng sepe.
Ba ne ba bona a thubega ka lebelo, a leba kwa ntlheng ya seteišene sa mapodisi. E rile fa ba re ba tlaa mo lelekisa, ba tlhoka lesego fa sejanaga sa mapodisi se feta gaufi mme a tsholetsa letsogo go se emisa. O ne a bolelela mapodisi sengwe le sengwe. Banna ba mafokisi ba tlhoseditse molelo ka go leka go tshaba, ke fa go tsoga melodi le mabone a botala jwa loapi, ba lelekisiwa jaaka magotlo a tshaba katse. Ba tswa go thibelelwa kwa Petrusberg e le gore sejanaga sa bona se feletswe ke leokwane.
Tshidiso o ne a fa Otsile dintlha tsotlhe, go akaretsa le maina le dinomoro tsa mogala tsa sebueledi sa mapodisi kwa Petrusberg mmogo le tsa bomme ba ba gwebang ka thobalano ba ba tshwarisitseng mafokisi. Otsile o ne a leboga Tshidiso ka thuso e a mo fileng yona.
‘Thaka, fa bagaetsho ba re “ina lebe seromo” ba bua ka motho a tshwana le wena jaana. O ntlile matshediso fela jaaka leina la gago. Ke a go leboga. A re kopane kgantele morago ga nako ya tiro, re tle re nwe sengwenyana.’
Ba ne ba laelana mme Otsile a simolola go kwala mo bukaneng ya gagwe pele a leba kwa kantorong ya ga Bells go mmolelela gore o tlaa tlhola a tshwaragane le kgang e feng. Bells o ne a itumela thata.
O ne a boela kwa sekhutlwaneng sa gagwe mme a fitlha a simolola go kwala. Kana Otsile le bobegadikgang e ne e le monwana le lenala, e ka re yo mongwe o tlholetswe yo mongwe. E ne e re a kwala, o fitlhele a ja monate e bile leoto la gagwe la moja le ntse le binabina. O ne a lelesela jaaka tlhapi mo metsing.
~~~
- Sabata-mpho Mokae writes in two languages: English and Setswana. He is the author of the biography The Story of Sol T Plaatje, the novella Dikeledi and a poetry collection, Escaping Trauma. His debut novel Ga Ke Modisa (I’m Not My Brother’s Keeper) won the M-Net Literary Award for Best Novel in Setswana as well as the M-Net Film Award in 2013. He also won the South African Literary Award in 2011. His short story ‘Down Sol Plaatje Drive’ was performed on theatre stage during the Global Express in Iowa City, USA in 2014. His book Kanakotsame: In My Times, a collection of short fiction pieces, was launched in 2015. Moletlo wa Manong was published in 2019 and won a South African Literary Award.